text:
Hakwiye ubufatanye mu kubaka umuryango utekanye - NCDA
Ikigo cy’Igihugu gishinzwe imikurire no kurengera umwana (NCDA), kivuga ko hakwiye ubufatanye mu kubaka umuryango utekanye, utuma abana batajya mu muhanda.
Byagarutsweho ku wa Kabiri tariki 27 Nzeri 2022, ubwo umuryango CECYDAR washinzwe na Rugamba Cyprien n’umufasha we Daphrose, wagiranaga ibiganiro n’abashakashasti ku mibereho y’umwana, NCDA, Abanyamabanga Nshingwabikorwa b’imirenge igize Umujyi wa Kigali n’abandi bafatanyabikorwa, higwa ku ngamba zo gukemura ikibazo cy’abana mu muhanda.
Bamwe mu bafashwa na CECYDAR, bavuga ko bayikesha byinshi birimo kuvanwa mu muhanda, kunga imiryango yahoze mu makimbirane, uburere, uburezi, maze bagashishikariza buri wese kugira uruhare mu kugira umuryango utekanye.
Abitabiriye inama yateguwe n’umuryango CECYDAR, bahuriza ku kuba ikibazo cy’abana ku muhanda giterwa n’amakimbirane mu miryango, ubukene, ihohoterwa n’ibindi bibazo nk’uko bishimangirwa na bamwe bafashwa n’uyu muryango, ariko barahuriye mu buzima bwo mu muhanda.
Umwe mu bana b’abakobwa bakuwe mu muhanda ufite imyaka 15 ucyiga mu mashuri abanza, avuga ko yagiye mu muhanda kubera amakimbirane yo mu muryango, aho ise yatahaga yasinze akamukubita ahitamo guhunga.
Yagize ati “Data yaranywaga cyane, agataha ankubita. Naje gufata umwanzuro nkajya njya kwizererera. Icyo nababwira cyo mu muhanda haba ubuzima bubi kuko akenshi usanga abana b’abakobwa rimwe na rimwe baba banyoye ibisindisha bakabahohotera”.
Ati “Naje guhura na CECYDAR, bwa mbere twari benshi tuzi ko bagiye kudufunga, buhoro buhoro uko bagarutse baza kutujyana ku kagari batubwira ko bashaka kudukura mu muhanda, batubwira ibibi byo mu muhanda ndetse ko tuwuvuye twareka kuba abaterashozi ahubwo tukaba abaterashema”.
Uyu mwana asaba bagenzi be gukomera n’ubwo ubuzima bwamera nabi, kuko nta cyiza yabonye mu muhanda, ahubwo mu gihe babonye amahirwe yo kujya mu ishuri bakigana umwete.
Munyengabe Jean de Dieu utuye i Kinyinya, ufite abana 2 n’undi umugore yazanye akaba yaramuhozaga ku nkeke, agaruka ku bibi by’amakimbirane mu muryango.
Ati “Nari umusinzi, buri igihe natahaga nasinze nkaraza umugore hanze uwo mwana nkamukubita, kugeza n’ubu byamugizeho ingaruka mu mitekerereze ye antinya kubi. Twahoraga mu buyobozi naranze guhinduka. Ariko kuri ubu byarahindutse niyunze n’umugore wanjye kandi nizera ko n’umwana igihe kizagera akambabarira, ndetse akabasha kuba yakira akamererwa neza nk’abandi bana”.
Umugore wo mu Ngororero we yavuze ko yahabye umutima, agasiga umugabo n’abana akajya gushakira ubuzima ahandi ariko abyicuza kuko byatumye umwana we ajya mu muhanda.
Ati “Sinakoraga, umugabo wanjye amafaranga yabaga yakoreye yayajyanaga mu ndaya, agataha antuka ambwira ko ntacyo maze, nza gufata umwanzuro ndamuhunga musigana abana batatu, abazanamo mukase, umwe mukuru aza kujya mu muhanda, babimbwira yaramaze gufatwa na CECYDAR. Maze kwiga mfata umwanzuro wo kujya kuvana abana banjye kwa mukase cyane ko ise yari amaze gupfa”.
Umuyobozi mukuru wa NCDA, Nadine Umutoni Gatsinzi, avuga ko ikibazo cy’abana bo mu muhanda kugira ngo gikemuke kidakwiye guharirwa Leta gusa.
Ati “Iki kibazo nticyakemurwa na Leta gusa cyangwa imiryango runaka ifite izo nshingano, ahubwo hakwiye ubufatanye bw’inzego zitandukanye zirimo, amadini, ababyeyi ku giti cyabo n’abandi, kugira ngo hakumirwe icyatuma umwana ava mu muryango”.
Kuva mu 1992, CECYDAR imaze kugorora abana bo mu muhanda barenga 5215, kongerera ubushobozi ingo 870 no kubaka inzu 28 z’imiryango itishoboye. Uhereye muri 2018 kugera ubu, abana 676 baragorowe ndetse banasubizwa mu miryango yabo, muri bo abagera kuri 332 bafashwa kwiga.


c: text/html

text:
Muhanga: Ikiraro kirekire mu Rwanda kije kurokora abagwaga mu masangano ya Nyagako
Abaturage b’Umurenge wa Muhanga mu Karere ka Muhanga baratangaza ko ikiraro cyo mu kirere gihuza utugari twa Kanyinya na Nyamirama kije kurokora abagwaga mu masangano ya Nyagako ahahurira imigezi ibiri yuzuraga igaheza bamwe hakurya, abagerageje kwambuka bakagwamo.
Umugezi wa Nyagako wubatsweho ikiraro gifite amateka yo kuba ari cyo kiraro kirekire mu Rwanda umaze gukomeretsa abantu batanu, kandi ukaba wabangamiraga imigenderanire mu gihe cy’imvura. Iki kiraro cyuzuye ku bufatanye n’Umuryango wita ku mibereho myiza y’abaturage ubafasha mu kubaka ibiraro, Bridge to Prosperity (BTP).
Abaturage bavuga ko umugezi wa Nyagako wababangamiraga mu buryo butandukanye haba ku bakuru n’abatoya ndetse rimwe na rimwe ugahitana ubuzima bwa benshi.
Ngayabarambirwa Theoneste utuye mu Kagari ka Nganzo mu Murenge wa Muhanga avuga ko imvura yagwaga ari nyinshi yatumaga imigezi yuzura cyane bikaba ngombwa ko bamwe barara hakurya y’umugezi cyangwa abagerageje kwambuka bakagwamo.
Agira ati “Hari umukobwa wigeze kugwamo umugezi uramukurura umugeza epfo iriya. Iyo imvura yagwaga yabangamiraga abaturage kuko Nyagako yuzura cyane, wasangaga bigoye abantu bajya kwa muganga bahetse abarwayi, abana bato bajya kwiga na bo byababeraga ikibazo ariko turashimira Leta iduhaye iki kiraro ibyo byago byose ntibizongera kubaho”.
Umuyobozi w’ibikorwa by’uyu mushinga Bridge to Prosperity (BTP), Eng. Rwunguko Jean D’amour, avuga ko mu gice cya mbere cy’umushinga wabo hamaze kubakwa ibiraro 85, icya Nyagako kikaba ari cyo kirekire kuko gifite metero 135 z’uburebure. Cyuzuye gitwaye Miliyoni 130frw zirimo 60% y’inkunga ya Bridge to Prosperity naho Akarere kakaba karatanze 40%.
Rwunguko avuga ko umuryango Bridge to Prosperity ufatanya n’uturere kubaka ibiraro byo mu kirere, kandi harimo inyungu zikubye inshuro nyinshi ku muturage ugereranyije n’amafaranga aba yashowemo.
Agira ati “Ubushakashatsi bwagaragaje ko ibikorwa by’iterambere ry’umuturage bimugeraho iyo hubatswe ikiraro kimufasha mu buzima bwe bwa buri munsi, haba mu mirimo y’ubucuruzi n’imigenderanire igamije inyungu zigera kuri 25%. Nk’uyu mugezi wo wari umaze gukomeretsa abantu barenga batanu. Urumva ko abana basibaga amashuri kubera ikiraro ubwo byose ni inyungu”.
Umuyobozi w’Akarere ka Muhanga, Kayitare Jacquline, avuga ko Akarere kagikeneye ibiraro byinshi kubera imiterere yako kandi hari gahunda yo gukomeza kubyongera kugira ngo abaturage bakomeze kugera ku nyungu zo kwegerezwa serivisi zibateza imbere.
Agira ati “Imiterere y’Akarere ka Muhanga ituma dukenera ibiraro byinhsi nko mu mirenge yo mu misozi ya Ndiza ku buryo duteganya kubaka ibindi 14 uko tuzabona ubushobozi tugakomeza kubyongera, byose bizaba bigamije guteza imbere inyungu z’umuturage”.
Umuryango (Bridge to Prosperity - BTP) umaze kubaka ibiraro 85 mu gihugu hose ukaba uteganya kubaka nibura ibiraro 355, kugeza mu mwaka wa 2025.
Ubushakashatsi kandi bugaragaza ko kugira ngo ikibazo cy’imigenderanire gikemuke ku Isi nibura hakenewe ibiraro bisaga miliyoni 250.
MENYA UMWANDITSI
Umunyamakuru wa Kigali Today/KT Radio
@ murieph

robotstxt: allowed

filter: keep


text:
Live: Kurikirana igitaramo cya Hillsong London na benjamin dube
Amerika: Ishuri gatolika ryasabwe kumanura ibendera ry’abatinganyi n’irihesha agaciro abirabura byihuse
Ishuri ryisumbuye riyobowe n’Abayezuwiti ryitwa Nativity School of Worcester riherereye muri leta ya Massachusetts ho muri Leta zunze Ubumwe za Amerika ryasabwe na Musenyeri Robert McManus w’agace riherereyemo kumanura byihuse ibendera ry’Umuryango w’Abaryamana n’abo bahuje Ibitsina(LGBT) ndetse n’irindi rihesha agaciro ubuzima bw’abirabura (Black Lives Matter). Aya mabendera yombi amaze igihe kirenga umwaka azamuye, iri shuri ryasabwe ko niritayakuraho rishobora gutakaza kwitwa ishuri rishamikiye ku idini Gatolika ngo kuko byazateza urujijo ku myemerere ya Kiliziya ku bijyanye n’ubutinganyi.
Mu itangazo ryashyizwe ahagaragara na, yagaragaje impungenge z’urujijo ayo mabendera ashobora gutera ku nyigisho za Kiliziya Gatolika ku buzima bw’abantu muri rusange ndetse no ku gushyingiranwa kw’abahuje ibitsina zivuga ko ugushyingiranwa ari isakaramentu rihabwa umugabo n’umugore.
Yagize ati: “Nka Musenyeri w’iyi diyosezi, ngomba kwigisha ko ari ngombwa ko ishuri Gatolika rikoresha amashusho n’ibimenyetso byerekana indangagaciro zaryo bityo bigafasha mu gusobanurira neza urubyiruko ruri guhinduka mu buryo bwa roho n’imyifatire mu gihe kizaza”.
Yongeyeho ati: “N’ubwo uruhare rwacu mu ishuri atari uguhindura abatari abagatolika, si n’uruhare rwacu guhakana ibituranga.
Mu gihe Kiliziya Gatolika yifatanije n’igihugu cyacu mu kwigisha ko ubuzima bwose bungana imbere y’Imana n’amategeko kandi ko ubuzima bwose busaba ko twubahana tutitaye ku ibara ry’uruhu, igitsina cyangwa ubwoko, ibendera rishyigikira ubuzima bw’abirabura, rimwe na rimwe ni ibintu bishyigikirwa n’udutsiko tumwe na tumwe.
None se ishuri ryishyiriraho indangagaciro zaryo zinyuranye n’inyigisho Gatolika? Ari uko bimeze se,ubwo ryaba rikiri ishuri Gatolika?”.
Iri shuri ryisumbuye ry’Abayezuwiti rifite umubare munini w’abanyeshuri b’Abanyamerika b’Abirabura n’abakomoka muri Amerika y’Epo kandi abaryigamo ntibasabwa kwishyura amafaranga y’shuri.
Kutumvikana ku ngingo zimwe na zimwe mu mashuri kwa Musenyeri Robert McManus si ubwa mbere bibaye kuko no muri Gashyantare 2012, yasabye ishuri rikuru rya Anna Maria na ryo riri muri Leta ya Massachusetts guhagarika ubutumire ryari ryahaye madamu Victoria Kennedy ngo azavuge ijambo aho we ashyigikira gukuramo inda kwemewe n’amategeko no gushyingiranwa kw’abahuje ibitsina. Icyo gihe, iryo shuri ryubahirije icyifuzo cya Musenyeri Robert McManus.


text:
Umunyagitugu Paul Kagame ntacyo akora kugira ngo umwiryane ushire mu Banyarwanda ahubwo ibikorwa bye byose biba bigamije kwenyegeza umuriro, cyane cyane kuva hatangira intambara yiswe iyo kubohoza igihugu tariki ya 1 Ukwakira 1990 ! Ikibazo gikomeye rero ni uko tudashobora kubona umuti w’uwo mwiryane umaze kuba ikigugu tutabanje gusuzuma neza impamvu nyakuri ziwutera. Indwara y’umwiryane Abanyarwanda turwaye iterwa n’akahe gakoko ?
IBANGA RYA 15 : Mu Rwanda siho honyine haba amoko, ubujiji n’ubukene.
Benshi bemeza ko igitera umwiryane mu banyarwanda ari AMOKO. Ngo kuba hari Abahutu, Abatutsi n’Abatwa ni ikibazo. Abatekereza batya mu by’ukuri baba bashaka kuvuga ko ikibangamiye abantu atari uko badahuje amoko, icyo baba batunga agatoki ni IRONDAKOKO. Iri ryo rwose ni ribi cyane, rirasenya ntiryubaka! Ariko irondakoko si indwara, ni ikimenyetso cy’indwara ! Kuvuga ngo Abanyarwanda barwaye irondakoko ni nko kujya kwa muganga bwa mbere, maze muganga yakubaza icyo urwaye ukamusubiza ko urwaye umuriro mwinshi ! Ikibazo si umuriro, icyo muganga aba akeneye kumenya no kuvura ni igitera uwo muriro urenze urugero.
Abandi babona ko Abanyarwanda bapfa UBUJIJI. Simpakana ko kwiga abantu bakajijuka atari ibintu byiza, gusa icyo nzi ni uko Abanyarwanda atari ibicucu ibi byo guta umutsima, ku buryo baba ari impumyi burundu izi ziyobewe ko zikeneye kubaho mu mahoro no mu mutekano. Si ngombwa ko abenegihugu bose biga kaminuza kugira ngo bamenye ko umwiryane usenya.
Niba Abanyarwanda babirengaho bagakomeza kwicana, ni uko bafite ikindi kibazo, bazi neza cyangwa se bataramenya.
Hari n’ababona ko Abanyarwanda dupfa UBUKENE. N’ubwo koko “abasangira ubusa bitana ibisambo“, ariko Abakurambere bari bararenze iyo mvugo bageza n’aho bigisha urubyaro rwabo aribo twebwe ngo “ahatari umwaga uruhu rw’urukwavu rwisasira batanu”.
Ni byo koko Urwanda ntirubarirwa mu bihugu bikize byo ku isi, ariko Urwanda ni igihugu cyigenga. Burya rero ngo nta Leta igwa mu gihombo burundu (insolvable) : Leta iyo ari yo yose igira inzira nyinshi yanyuramo ikabona amafararanga ahagije yo gutuma ikomeza inshingano zayo zo kurengera abanyagihugu. Ishobora kwaka imfashanyo ibihugu bikize n’imiryango mpuzamahanga, ishobora gusaba inguzanyo mu mabanki mpuzamahanga n’ibindi bigega byabugenewe….Iyo kuri ubwo bushobozi bwa Leta y’Urwanda hiyongereyeho ko abenegihugu bafite amaboko yo gukora, ubwenge buhagije bwo kubona ikibantunga bo n’abana babo, n’ubushake bwo kurya duke ariko bakoza akarenge, ikiba kibuze ni iki ? Ikibazo ni uko utwo duke batunze, Abanyarwanda bagira batya bakaturwaniramo, INTARE igashaka kwiharira imbehe yose, ushoboye kubona utuvungukira akarya abitamo amarira, abakene batagira kirengera bagafumbira umunaba. Indwara ni aha ikwiye gushakirwa.
Amoko, ubukene n’ubujiji si umwihariko w’Urwanda kuko hari ibindi bihugu bitari kure yacu bifite amoko menshi, bikaba bitanakize kuturusha, yewe abenegihugu babyo bakaba batanajijutse kuturusha, nyamara ntibihora mu mwiryane n’intambara z’urudaca nk’Abanyarwanda. Abagenda za Tanzaniya na Malawi bazaduhe ubuhamya.
IBANGA RYA 16 : Umwiryane mu Banyarwanda uterwa no kwikubira
Nk’uko tumaze kubibona, agakoko k’umwiryane uhora mu Banyrwanda kitwa “UKWIKUBIRA”. Ibi kandi ntibyazanywe na Paul Kagame n’ubwo we arusha abandi bayoboye Urwanda kugira irari ryo kwirundaho byose nta soni, nta kimwaro ! Umwihariko w’umunyagitugu Paul Kagame ni uko we yihesha agaciro mu byakagombye kumutera isoni ! Abamubanjirije bibaga bihishahisha bityo ntibigarurire umutungo w’igihugu wose. Paul Kagame we, yiba izuba riva, agasahura byose, nk’aho Urwanda ari akarima ke bwite cyangwa umurage yagabiwe ne se na nyina, akagerekaho no kubyigamba.
Uko KWIKUBIRA ntikugaragarira mu kwigwizaho umutungo w’ibintu gusa, kugaragarira no mu zindi ngamba z’ubuzima bw’igihugu : muri Politiki (I), mu rwego rw’Imibereho myiza y’abaturage (II) mu bukungu (III), mu burezi n’umuco (IV).
- Mu rwego rwa politiki
Umunyagitugu Paul Kagame yahisemo KWIKUBIRA ubutegetsi bwose. Yimitse ingoma y’igitugu iteye ukwayo, ikaba ishingiye ku ishyaka rimwe rukumbi ryahoze ryitwa FPR-Inkotanyi ; ariko nyuma yo kuryirukanamo ab’inkwakuzi mu barishinze, Kagame akaba yararihaye akandi kazina ka FPR-INTORE. Ndagira ngo dusesengure ubutegetsi bwe turebe uko buhumeka n’inzira bunyuramo kugira ngo bufate Abanyarwanda ho ingwate.
IBANGA RYA 17 : Amahame-shingiro y’agatsiko
Ubutegetsi bwa Paul Kagame bwubakiye ku gatsiko gato cyane (abantu 6-8), kagizwe n’Abatutsi b’Indobanure, baturutse Uganda, b’abasirikari, bahisemo gutegekesha IGITUGU, ITERABWOBA n’IKINYOMA. Abashaka kumva neza amahame-shingiro (principes) y’ubwo butegetsi ntibakirirwe bashakira ahandi.
IBANGA RYA 18 : Abamotsi
Agatsiko k’indobanure kifashisha ABAMOTSI batoranijwe mu moko yose (Abahutu , Abatutsi, Abatwa, Abanyamahanga). Abo Bamotsi ni abantu batari inyangamugayo kandi badakunzwe n’abaturage. Kenshi baba ari abantu bakoze ibyaha bikomeye nk’ubwicanyi, gusahura ibya rubanda no kurenganya inzirakarengane.
Abo Bamotsi bakingirwa ikibaba n’Agatsiko kari ku butegetsi, bagahabwa agaciro gasumbye cyane ako rubanda ibaha. Iyo umunyagitugu Paul Kagame atakibakeneye, abahindura IBIGARASHA, bagafungwa cyangwa bakicwa, iyo badashoboye kumucika hakiri kare. Abo Bamotsi nibo maboko ya kariya gatsiko : nibo bahoza abaturage ku nkenke, bakabagambanira mu buryo bunyuranye, bakabicisha…Nibo NKINGI nyakuri z’ingoma y’IGITUGU.
IBANGA RYA 19 : Ikinyoma n’iterabwoba
Agatsiko k’indobanure gafite umwihariko wo gukoresha ikinyoma kugira ngo kigaragaze neza imbere y’amahanga. Muri urwo rwego:
Agatsiko ntikemera amashyaka ya politiki yanga gukorera mu kwaha kwako. Bene ayo karayasenya, kagafunga cyangwa kakica abayobozi bayo, ahubwo kagahimba amashyaka-muzunga (partis satellites) akaba ariyo gakinga mu maso y’Abazungu.
Gafite uburambe mu gukoresha amatora afifitse, kagahatira abaturage gutora abantu (abamotsi) badashishikajwe no gukorera rubanda. Ngo iyo niyo demokarasi bereka amahanga ! Nyamara no mu Misiri na Tuniziya baratoraga !
Kugira ngo ako gatsiko gashobore gukandamiza rubanda no kubacecekesha burundu, gakoresha ingabo z’igihugu n’inzego zishinzwe umutekano (polisi na Maneko) mu guhohotera abaturage. Niyo mpamvu abaturage birirwa baragijwe imbunda nk’inyamaswa z’inkazi. Iterabwoba nk’iryo rigamije gukanga abaturage, bagahora ari ba nyamwigendaho (1+1+1+1+1….), ntibigere babona akanya ko kwishyira hamwe ngo batekereze uko bafatanya kurwanira uburenganzira bwabo badasiba kuvutswa n’agatsiko.
Agatsiko k’indobanure gashyiraho AMATEGEKO arengera inyungu z’abakagize gusa, agakumira ibyifuzo bya rubanda rugufi. Utinyutse kwerekana ko ayo mategeko abangamiye inyungu rusange z’Abanyarwanda (Intérêt général), bucya bamushinja Ingengabitekerezo ya jenoside, guhungabanya umudendezo w’igihugu, gupfobya jenoside, kubangamira gahunda za Leta….ngibyo ibyaha Agatsiko kahimbye bikaba bidahwema gucisha umutwe inzirakarengane zitagira umubare.
Agatsiko ntikazuyaza kwica cyangwa gufungira akamama abantu bose gakeka ko bashobora kubangamira inyungu zako. Abahabonera ishyano kurusha abandi ni Abanyarwanda bajijutse b’inyangamugayo (les meilleurs) katashoboye kwigarurira.
Uko kwikubira ubutegetsi bwose, bukarundwa mu maboko y’Agatsiko k’indobanure konyine bigira ingaruka zikomeye ku mibereho myiza y’abaturage….
Biracyaza…
Niba ufite icyo ushaka gusobanuza, watwandikira kuri aderesi ikurikira:
ishema_party@yahoo.fr cyangwa se ugasura urubuga http://www.ishemaparty.mobiukatwandikira ukoresheje uburyo bwateganyijwe. Ushobora no gusura imbuga zacu kuri facebook.


text:
Eric Habimana
Abagenzi bategera imodoka muri gare ya Ruhango n’abayikoreramo, barataka kunyagirwa n’imvura, kuko muri iyo gare bigoye kubona aho bugama, bitewe ni uko usibye no kuba nta nzu z’abagenzi bugamamo, bategereje imodoka, usanga nta ni nyubako z’ubucuruzi bashobora kugamamo mu gihe cy’imvura.
Ni mu gihe ubuyobozi bw’ako karere bwo buvuga ko hari umushinga wo kuyubaka ku bufatanye n’akarere ndetse n’abikorera bo muri ako karere, bitewe n’uko nubwo amafaranga akenewe ngo yubakwe yose ataraboneka .
Gare y’Akarere ka Ruhango iherereye mu mujyi wa Ruhango, iyo uyitegereje ubona ko izitiye neza, Nyamara ariko usanga ntaho abagenzi bategereje imodoka bashobora kwikinga mu gihe cy’imvura cyangwa se igihe izuba ryabaye ryinshi, ari naho bamwe mu bamotari n’abandi bakunze kuba bari muri iyo gare baheraho bavuga ko kuba nta nyubako ziri muri iyo gare, zakwifashishwa bugamamo igihe imvura iguye, usanga ari ikibazo gikomeye kubakoresha iyo gare.
Bati “iyo urebye hirya no hino muri gare zitandukanye ubonako hari aho abagenzi bateganyirijwe kwicara hasakaye, hamwe udashobora kunyagirwa cyangwa ngo izuba ribe ryakwica, ikindi zirimo n’amazu y’ubucuruzi atandukanye k’uburyo wayugamamo, hari nahagiye hari ibiro by’ayo mamodoka atwara abagenzi, ku buryo naho wakugamamo, ariko se nk’iyo gare yacu ya Ruhango wavuga ko ibyo byose birihe ni ku gasozi, mbese n’inkuko wakwicara ku muhanda ukayihategerereza, ni badufashe tubone aho twazajya twugama byibuze pe”.
Mu gihe bifuza ko iyo gare yagira inyubako abagenzi kimwe n’abandi bakwifashisha bugama mu gihe cy’imvura, Habarurema Valens Umuyobozi w’Akarere ka Ruhango avuga ko hari gahunda yo gukemura icyo kibazo, bafatanyije n’abikorera na cyane ko hari ubushobozi bumaze gukusanywa n’ubwo ubukenewe butaraboneka.
Iyo nyubako ya gare ya Ruhango biteganijwe ko izaba yatangiye kubakwa mu mwaka utaha, kuko muri uyu mwaka ho ngo ntibyashoboka, kuko bitateganijwe mu ngengo w’ingengo y’imari y’uyu mwaka, gusa ariko nubwo ubuyobozi buvuga ibyo, si ubwa mbere icyo kibazo cy’iyi gare idasakaye kigarutse mu itangazamakuru, kuko nk’umwaka ushize wa 2019 nabwo abaturage bari bitabaje itangazamakuru, nabwo bagaragaza kubangamirwa biturutse kuri iyi gare idasakaye.


text:
Premier 100% Ibimera bya fibre Yarns Raffia DIY ikiganza cyakoze crochet kuboha
Ibicuruzwa birambuye
Ibicuruzwa
ubu bwoko bwa fibre yintambara irashiramo, ihumeka, yoroshye kandi ikonje irashobora guhagarika imirasire ya UV, antibiotique, deodorant, ibi rero nibyiza kuruhu rwabantu.ikindi ni ikihe, ubu bwoko bwa fibre burashira kandi busa na silk.
Imyenda ya Raffia iroroshye kandi ihindagurika.Ubuzima bwa serivisi ni ndende cyane.Ninyenzi-ntizishobora guhinduka cyangwa guhinduka ibara nyuma yo kubikwa igihe kirekire.Ifite imbaraga nyinshi no kwambara.Ntabwo isakuza nyuma yo guterana amagambo kandi irwanya static.Ntibyoroshye kumeneka no guhumeka.Mugutunganya inyandiko, bifite ingaruka zidafite amazi.Ibicuruzwa bigurishwa cyane cyane muri Afurika, Uburayi, Amerika y'epfo, Aziya y'Amajyepfo y'Uburasirazuba, Amerika y'Amajyaruguru, Aziya y'Amajyaruguru y'Uburasirazuba, Uburasirazuba bwo hagati n'utundi turere
1.Icyuka cyiza cyumuyaga, kwinjiza amazi no guhinduka.
2. Kurwanya-static, umukungugu biragoye kwegeranya, nta kuzimangana no guhinduka.
3. Kurinda UV, bikozwe nubuhanga budasanzwe, umurongo umwe, kurengera ibidukikije;
4. Irashobora kuzingirwa, kuzunguruka kandi byoroshye kugarura, nikintu kigezweho.
H12014
H12014
H12014
H12014
H12014
H12014
H12014
amabara arenga 30 yiteguye kohereza kandi urashobora kwihitiramo gukora ibara ryawe nanone.twifata ayo mabara yose hamwe na serivise yimigabane.3MM-10MM irashobora kuba OEM ;
Uhereye ku batangiye kugeza urwego rwubuhanga buringaniye, imishinga irimo imifuka, ingofero nibitebo, hanyuma bikarimbishwa neza nubudodo bwa raffia.Ubuhanga rusange buvugwa kumpera yigitabo, hamwe nintambwe ku ntambwe amabwiriza aherekejwe nibishusho bisobanutse.


text:
Gutererana ababyeyi bageze mu zabukuru si iby’i Rwanda - Minisitiri Ingabire
Umunyamabanga wa Leta muri Minisiteri y’Ubutegetsi bw’igihugu, Assoumpta Ingabire, arasaba abakiri batoya kuzigamira amasaziro yabo, akanagaya abana batererana ababyeyi babo bageze mu zabukuru ababwira ko ibyo atari iby’i Rwanda.
Yabigarutseho ubwo yifatanyaga n’abatuye i Musange mu Karere ka Nyamagabe, mu kwizihiza umunsi w’abageze mu zabukuru ku itariki ya 4 Ukwakira 2022.
Ni nyuma y’uko abageze mu zabukuru bagaragaje ibyishimo baterwa no kuba Leta ibitaho, ikabaha amafaranga yo kubasindagiza, ikabagenera na mituweli.
Yagize ati “Byagaragaye ko hari abagera mu zabukuru, barabyaye, bafite abana, bafite abuzukuru, ntibabiteho. Uwo ntabwo ari umuco nyarwanda, ibyo si iby’i Rwanda!”
Yakomeje asobanura ko ubundi itegeko ry’umuryango rivuga ko umubyeyi afite inshingano zo kureba abana be, igihe bakiri batoya, ariko mu gihe na we yananiwe, ba bana bakaba bafite inshingano zo kwita ku babyeyi, cyane cyane iyo bageze mu zabukuru, kuko icyo gihe nta mbaraga zo gukora baba bagifite.
Yunzemo ati “Muri ka gaciro twifuza, muri rya shema twifuza ko umuntu asazana, agomba no gusazira mu muryango we, ahabwa urukundo anitabwaho, nk’uko na we aba yarabikoze abana bakiri batoya.”
Yasabye kandi abakiri batoya gutekereza ku masaziro yabo, bizigamira, kugira ngo bazasaze neza, ntawe bategeye amaboko.
Boniface Rucagu, umwe mu bagize inama ngishwanama y’inararibonye z’igihugu, yunganira ubu butumwa bwa Minisitiri Ingabire, avuga ko abageze mu zabukuru badasaba byinshi, kandi ko icy’ingenzi ari ukububaha.
Agira ati “Burya umuntu utakigira imbaraga, iyo agize ibyago bakamusuzugura, ashobora no kwiyahura. Hari aho nzi mu minsi ishize umwana yabwiye umubyeyi we nabi, umubyeyi ajya kwimanika. Abageze mu zabukuru ntabwo baba basaba byinshi: asaba guhabwa agaciro, akubahwa, akumvwa, nta kindi.”
Mu kwizihiza umunsi w’abageze mu zabukuru i Musange, 5 muri bo bahawe inka, banahabwa ibikoresho byo gutangiriraho mu kuzitaho harimo umunyu w’inka n’amapompo yo kwifashisha mu kuzitera umuti.
Hari na bagenzi babo 25 bahawe imbabura za rondereza mu rwego rwo kubatoza kubungabunga ibidukikije, kandi abagize uruhare mu kunga ingo babiherwa ishimwe.
MENYA UMWANDITSI
Umunyamakuru wa Kigali Today/KT Radio
@ JoyeuseC


text:
Mgr Harorimana ni uwa 6 , uturutse i bumoso
Uyu wa gatandatu tariki ya 24 Werurwe 2012, wari umunsi w’ibirori n’ibyishimo ku bakirisitu ba Diyosezi ya Ruhengeri, umunsi w’iyimikwa ry’umwepisikopi mushya Musenyeri Vincent Harorimana. Uyu muhango ukaba wabereye kuri stade ya Ruhengeri, izwi ku izina yahimbwe n’intore rya “Stade ubworoherane”. Hirya no hino ku mihanda yo mu mujyi wa Ruhengeri no mu nkengero zawo hari hatewe insina n’imitako. Imbere muri sitade na ho hari hatatse. Ibihumbi n’ibihumbi by’abakirisitu bari babukereye. Kubera ubwinshi bwabo, ntibabashije gukwirwa muri stade, abatari bake babikurikiraniye hanze ya stade. Umutekano na wo wari wakajijwe, uwinjiraga muri sitade yabanzaga gusakwa, dore ko hari haraye hatewe igisasu cya grenade muri uyu mujyi rwagati, kikaba cyahise gihitana umuntu umwe gikomeretsa n’abandi benshi.
Dufatanye twamagane abashaka gukinisha ubuzima bwa Muntu
Mu iyimikwa rye, Musenyeri Vincent Harorimana, yararikiye abari aho gushyira ingufu mu kurengera ubuzima bw’umuntu kandi bakabuha agaciro kabukwiriye. Yabibukije ko Itegeko ry’Imana ribuza abantu kwica, ati “ Itegeko ry’Imana riravuga ngo ntuzice, twese hamwe dufatanye twamagane abashaka kubukinisha, ubuzima bw’umuntu butangira akimara gusamwa.” Yashimangiye ko hadakwiye kwemerwa amategeko ashyigikira kwica umuntu uwo ari we wese n’ubwo yaba ataravuka ahubwo ko ikiremwa Muntu gikwiye kubahwa kandi kikarindwa akarengane.
Mwibuke ko ubu mu Rwanda hari umushinga w’itegeko uri mu nteko ishinga amategeko ku itegeko ryemerera abagore n’abakobwa gukuramo inda ku bushake. Cyakora iri tegeko rikaba ritavugwaho rumwe, by’umwihariko Kiliziya Gatolika ikaba idashyigikiye gukuramo inda kuko ari icyaha kandi bikaba binyuranyije n’amategeko y’Imana ndetse n’amahame ya Kiliziya. Musenyeri Vincent yiyemeje kuzakora uko ashoboye kose ngo ateze imbere Diyoseze ashinzwe, haba mu iyobokamana no mu mibereho myiza y’abaturage. Ati “Sinkiri umwana utazi gutandukanya ikibi n’icyiza, si ndi n’umukambwe rukukuri kuburyo ntashobora kwiruka ikizamuka bibaye ngombwa”.
Mu ijambo rye Minisitiri w’intebe Piere Damien Habumuremyi waruhagarariye perezida Kagame utitabiriye uyu muhango, yamwijeje ubufatanye. Ati “Uzarangwe no kujya inama, gukorera hamwe, ube umugaragu w’abo uragiye; uzatwiyambaze, utwitabaze, tuzagufasha”.
Minisitiri w’intebe yamwibukije ko igihugu gikeneye umusanzu we kugira ngo kirusheho gutera imbere, amusaba kuzegera abo aragiye akabitangira maze akita no ku mibereho myiza yabo kuko Roho nziza itura mu mubiri muzima.
Twabonye inyenyeri ye “Vidimus Stellam Eius”.
Mu ntego ye Musenyeri Vincent yiyemeje gukurikira Yezu Kristu no kuyoborwa na we muri byose, ati “Twabonye inyenyeri ye” (Vidimus Stellam Eius). Mu kirangantego cye kandi harimo ifi, ikaba ari ikimenyetso cy’uko yemera Yezu Kirisitu umwana w’Imana n’umucunguzi. Harimo kandi inyenyeri ishushanya Kirisitu Zuba rirashe, yirukana umwijima n’inabi maze urukundo rukaganza.
Iyimikwa rye ryaranzwe n’imvura y’umugisha
Mgr Harorimana
Mu gihe mu Rwanda hari hashize iminsi myinshi imvura yarabuze, imyaka yarumye, amaganya n’amagambo ari menshi mu baturage, ubwo Musenyeri Vincent Harorimana yari amaze kwimikwa, hahise hagwa imvura y’umugisha nyinshi yakwiriye mu bice hafi ya byose by’u Rwanda.
Umuhango wo kumwimika watangijwe n’umutambagiro w’abasaserodoti, abihayimana n’abepisikopi bo mu Rwanda, abaturutse mu Burundi, Congo Kinshasa na Uganda. Abatambagiye baturutse ahari amazu ya diyosezi akorerwamo inama agacumbikira b’abagenzi (Centre Episkopal de Fatima) i saa yine bagana muri Stade ya Ruhengeri. Nyuma hakurikiyeho kwerekana abashyitsi maze hakurikiraho gutura igitambo cya Misa yayobowe na Musenyeri Alexis Habiyambere, umwepisikopi wa Nyundo. Akaba ari na we wamuhaye ubwepisikopi akikijwe na Musenyeri Samragde Mbonyintege, umushumba wa Diyoseze ya Kabgayi akaba n’umukuru w’inama y’Abepisikopi mu Rwanda hamwe na Musenyeri Ntihinyurwa Thaddée, arkiyepiskopi wa Kigali. Muri uyu muhango habanje gusomwa urwandiko rwa Papa rumugira umwepisikopi wa Ruhengeri maze usozwa no kumuha inkoni y’ubushumba, ingofero y’ubwepisikopi, impeta y’ubudahemuka, Bibiriya ntagatifu, no gusigwa amavuta matagatifu. Muri iyi misa y’itangwa ry’ubwepisikopi, amasomo yasomwe ni iryo mu gitabo cy’umuhanuzi Ezekiyeri (Ezk 34, 23-31) n’ibaruwa Mutagatifu Pawulo yandikiye Abanyefezi (Ef 4,1-7;11-13). Naho Ivanjiri ni iyanditswe na Yohani (Yh 21,15-19).
Musenyeri Vincent Harorimana yavukiye i Mpembe muri paruwasi Mubuga, Diyosezi ya Nyundo ku itariki ya 2 Nzeri 1962. Nyuma yo kwiga amashuri abanza yize ayisumbuye mu iseminari nto ku Nyundo akomereza mu iseminari nkuru i Nyakibanda. Yaherewe ubusaserodoti i Mbare ku itariki ya 8 Nzeri 1990 ubwo Papa Yohani Paulo wa 2 yasuraga u Rwanda. Mu 1993 yagiye gukomereza amasomo muri Kaminuza i Roma, ahakura impamyabumenyi ihanitse (Doctorat) mu bijyanye n’amahame y’ukwemera gatorika (Théologie dogmatique). Kuva mu ‘i 2000 yari umuyobozi w’iseminari nto yo ku Nyundo.
Mutimutuje Amina
Intumwa ya leprofete.fr mu Ruhengeri
Gentil (mardi, 27 mars 2012 00:47)
Nakongera kubyo mubwiye uriya muntu nti abavandimwe bacu basenag ku Isabato y’umunsi wa karindwi iyo bashyingira barabaza ngo nta muntu numwe ufite icyo avuga kuri aba bantu bagiye gushyingirwa ? Yaba ntawe Pasteur ushyingira agakomeza ati : Niba ntacyo ubavuzeho uzahore ucecetse iteka ryose muyandi magambo Tais-toi ! Jya uvuga ibyo uzi ibya Kiliziya ubireke niba ushaka kubimenya witonde ubaze abajujukiwemo niba ubizi naho ukaba wigiza nkana kubera urwango numutima mubi ceceka akndi wihane nkuko babikubwiye! Hatabayeho agasuzuguro abantu babana kandi babana mumahoro.


text:
UKURI MU KWIZIHIZA IVUKA RY’INTUMWA MUHAMADI?
umwirondoro uhinye
IBISOBANURO BYA KWIZIHIZA IVUKA RY’INTUMWA
UKURI MU KUWIZIHIZA
ESE ISLAM IBIBONA ITE
IBISOBANURO BYA BIDIA (IBIHIMBANO)
INGAMBA ZO KWIRINDA IBIHIMBANO
- 1
- 2
ibisobanuro
UKURI MU KWIZIHIZA UMUNSI W'IVUKA RY'INTUMWA MUHAMADI ?
حقيقة الاحتفال بالمولد النبوي
BYATEGUWE MU KINYARWANDA
NA
SHEIKH : SIBOMANA MAHMUD
بسم الله الرحمن الرحيم
UKURI KWIZIHIZA UMUNSI W'IVUKA RY'INTUMWA Y'IMANA MUHAMADI
Ishimwe n'ikuzo bikwiye allah subhana wa taala amahoro n;imigisha bisakare ku ntumwa y'imana muhamadi imana imuhe amahoro n'imigisha we n'abiwe n'abasangirangendo bamufashije gusakaza idi ya islam na'abamukurikiye n'abazamukurikira kugeza ku kumunsi w'imperuka;
Ku itariki ya 12 mu kwezi kwa RABIUL AWAL ni umunsi bamwe mu bayislam baterana bizihiza kdi banibuka ivuka ry'intumwa muhama ariko muri uko kuwizihiza uwo munsi no kuwufata nkumunsi mukuru kdi ari icyaduka (bidiat) ntabwo qoran cg sunat z;intumwa yimna muhamadi byigeze bivuga ku gikorwa nkicyo yewe n, abasangirangendo be yewe n,ababyeho nyuma y;intumwa yimana kugeza mu kinyejana cya kane ntibigeze kugira icyo bavuga cg ngp bakora mu kwizihiza uwo munsi .
Nta n'ubwo bigeze kugira umunsi mukuru uteri idil fitrina idil adhuha
Nyuma yibyo , mu rwego rwo kwamamaza ISLAM no kurwanya ibyaduka n.ibihimbano mu dini( BIDIAt).
IBISOBANURA BYO MAWULIDI
MAWULIDI NI IKI?
Mawulidi bisobanura igihe cyangwa ahantu intumwa yavukiye
Mu kuri intumwa y'intumwa muahamadi iiau yavukiye mu gihugu cya arabiaya sauadite
Ariko abamenyi ntibavuze ntibavuze rumwe ku munsi n'ukwezi intumwa yavukiyeho ,
Bamwe bavuga ko yavutse mu kwezi kwa ramadhan ariko benshi muri bo bemeza ko yavutse mu kwezi kwa rabiiul awal ariko ntibahuza ku tariki imwe.
Amatariki ataravuzwe rumwe nimu kwezi kwa rabiiul awal
Ariko iyo abamenyi benshi bahuriyeho ni 12 rabiiul awal ihwanye n,umwaka wa Magana atanu na mirongo irindwi na rimwe 571 umwaka witiriwe uw'INZOVU nyuma y'ivuka rya issa (alayhi salaam) ibi ni ibigaragaza ko abaswahaba batashishikarijwe no kumenya uwo munsi kuko nta gikorwa kihariye cyari giteganyijwe kri uwo munsi kdi intumwa y'imana ntiyigeze igaragaza itariki yavutseho ahubwo yavuze ko yavutse kua mbere.
Inkomoko yo kwizihiza ivuka ry'intumwa
Iyo usomye mu mateka yintumwa yimana n'amateka y'abaswahaba n'abandi babayeho nyuma yabo kugeza mu mpera z' kinyejana cya gatatu , ntushobora kubona uwaba warizihije ivuka ry'intumwa cyangwa ngo se kumva uwaba yarigeze kugira icyo abivugaho, ahubwo usanga icyo gikorwa cyaratangijwe n'abashiat bategekaga ibihugu byo muri Africa y'amajyaruguru .icyo gihe byari ibihugu bayoborwaga byitwaga dawlat fatwimiyat
Ibyo byari mu kinyejana cya kane.
BIDIAT
Bidiat ni iki?
Bidiat ni ikintu cyose kiza ari icyaduka mu dini kandi nta tegeko gifite cyangwa ngo kigire gihamya.
Buri kintu umuntu akoze kugira ngo yiyegereze imana ariko akagikora nta nkomoko, yaba ari amategeko y'imana cyangwa ari mu migenzo n'intumwa y'imana ibyo byitwa(BIDIAT)IGIHIMBANO.
Ariyo mpamvu tugiye kurebera hamwe ibyo abantu bakora bizihiza ivuka ry'intumwa y'imana muhamadi (imana imuhe amahoro n'imigisha )kdi mu kuri ari igihimbano muri islam.
Imana iragira iti:
" vuga : niba mukunda imana nimunkurikire imana izabakunda kdi ibabarire ibyaha byanyu kdi imana ni nyir'imababazi nyir'impuhwe".
Qor'an 3:31
Nanone imana iragira iti :
"mufite urugero rwiza ku ntumwa y'imana y'imana ,kuri babandi biringira imana kandi bakibuka imana cyane".
Qor'an 33:21
Imana iti :
"uyu munsi mbujurije idini yanyu kdi mbahundagajeho n'inemazanjye kdi mbahitiyemo ko islam ibabera idini".
Na none iragira iti:
" ntimuramuka hari cyo mutumvikanyeho muzagarukire amategeko y'imana n'intumwa yayo".
Mu byukuri kwizihiza ivuka ry'intumwa y'imana muhamadi (imana imuhe amahoro n'imigisha) ni ibihimbano ntaho biri mu mategeko y'idini ya islam ndetse no mu migenzo y'intumwa muhamadi (sunat)
Ni igikorwa kitakozwe n'intumwa cyangwa ngo gikorwe n'abasangirangendo, ndetse n'ibinyejana 3 intumwa yagaragaje ko ari byiza ubwo yavugaga ati ikinyejana cyiza ni ikinyejana cyanjye nikigikurikiye ndetse nikizakurikira.
1-Ikinyejana cy'intumwa n'abaswahaba
2-Ikinyejana cy'abakurikiye abaswahaba
3-Ikinyejana cy'abakurikiye abakurikiye abaswahaba
Kubw'ibyo kuba bitarakozwe muri ibyo bihe twavuze haruguru,niyo mpamvu tutabiha agaciro ko kubikora dore ko intumwa y'imana muhamadi( imana imuhe amahoro n'imigisha) yaravuze ati:
"uzazana ikintu gishya mu idini kdi kitarangwamo ,uyu amenye ko kitazakirwa ".
hadithi yakiriwe na bukhary
ese abantu bizihiza uwo munsi bawukurahe ?? ese dufite imani ziruta iz'abasangirangendo b'intumwa? ese ko batabikoze?
Mubandimwe muyisilam itandukanye nikintu cyatuma ukora ibyo utategetswe na allah cyangwa ku muyoboro twashyiriweho n'intumwa y'imana muhamadi( imana imuhe amahoro n'imigisha).
Icyo uzakora kidafite inkomoko kizakugarukira.
intumwa yaravuze iti :
"uzakora igikorwa kidashingiye ku itegeko ryacu uyu amenye ko kitazakirwa".
Imana yaduhitiyemo idini ituboneye iduha amategeko agendanye n'ibyo atwifuzaho, atwoherereza intumwa igomba kutwigisha i idushakaho.
Imana iragira iti:
" vuga : niba mukunda imana nimunkurikire imana izabakunda kdi ibabarire ibyaha byanyu kdi imana ni nyir'imababazi nyir'impuhwe".
Bavandimwe muzirinde kuba mwabona hakorwa ibintu bitari mu mategeko ya allah cyangwa imigenzo y'intumwa ngo mubitere inkunga no kubyitabira kubera ko igihe uzifatanya n'ababikora uzaba ubaye umwe muri bo.
Mu kurangiza…..
Twirinde ibihimbano bidafite inkomoko muri islam.
Gukurikira qor'an n'imigenzo y'intumwa y'imana muhamadi (imana imuhe amahoro n'imigisha).
dusabe allah akomeze ashimangire imitima yacu mu kugendera ku murongo wa qor'ani na hadithi twasigiwe n'intumwa y'imana, aturinde ibihimbano biba intandaro yo kurakaza imana
inkomoko:
amatsinda:


text:
Umunyamabanga Nshingwabikorwa w’Intara y’Iburasirazuba, NYIRAHABIMANA Jeanne yasabye urubyiruko ruri kugororerwa mu Kigo Ngororamuco cya Nyamagabe kumenya ubwenge bwo kubyaza umusaruro amahirwe yo kwiga imyuga Leta yabahaye, abibutsa ko badakwiye kwiheba kuko ntarirarenga. Ibi yabivuze taliki 09 Nzeri 2022, ubwo abayobozi b’ uturere tugize Intara y’Iburasiraziba basuraga abakomoka mu turere bayobora bari kugororerwa muri icyo Kigo mu rwego rwo kubaganiriza kugira ngo bamenye ibibazo byabo bizashakirwe umuti, no gutegura gahunda inoze yo kubasubiza mu buzima busanzwe.
Yagize ati: “Biranejeje kuba mwitwa “Abanyamugisha”, kuko iyo wiyaturiye ibyiza bikubaho, muri abanyamugisha kuko Leta y’u Rwanda nayo ibabona gutyo, ntabwo muri akahebwe, ntabwo muri abantu batawe ku ruhande, iyo biba bimeze bityo ntabwo leta yari gushyira ingufu nyinshi mu kubagorora no kubigisha imyuga. Kuba leta yarabazanye hano kwiga imyuga n’indangagaciro ni uko ntarirarenga, turifuzako kuba abanyamugisha bibahama nk’uko mubyivugira”
Yakomeje avuga ko abayobozi b’uturere bishimiye kubasura kandi biteguye kuzabashyigikira mu gusubira no kwisanga mu buzima busanzwe igihe bazaba basoje amasomo, abasaba kwemera guhinduka no kugira uruhare mu guhindura imibereho yabo.
Ati” Nubwo twiteguye kubafasha kongera kwisanga mu buzima busanzwe, murasabwa kubigiramo uruhare kuko ntawugorora uwanga, kugira ngo mugororoke birasaba ubushake bwanyu, mukemera guhinduka. Mwumve ko ntarirarenga nubwo habayeho ikibazo, umuntu ashobora gutangira nabi ariko agasoza neza, rero muharanire guzasoza neza. Leta yiyemeje gufatanya namwe ndetse n’ababyeyi banyu kubabafite ariko mugasoza neza. Tuzakora ibishoboka kugira ngo mugire imibereho myiza ariko murasabwa kubigiramo ubushake n’imbaraga zanyu, bavuga ko “Umwana uzi ubwenge umusiga yinogereza”, ubu rero leta iri kubasiga, namwe mwige kwinogereza kugira ngo muzabashe kubyaza umusaruro amasomo muri kwiga ndetse n’ubundi bufasha bwose muzahabwa musoje amasomo”.
Muri urwo rugendo, abari gukurikirana igororamuco bakomoka mu Ntara y’Iburasirazuba babonye umwanya wo kugeza ku Bayobozi b’uturere ibibazo bishobora kubabera imbogamizi zo guhinduka no guhindura imibereho yabo, maze abayobozi babizeza kubashakira ibisubizo no kuzabakurikina bya hafi igihe bazaba basubiye mu buzima busanzwe.
Uretse amasomo y’igororamuco, abagororerwa mu Kigo Ngororamuco cya Nyamagabe bigishwa imyuga irimo Ububaji, Amashanyarazi n’Ubuhinzi. Banigishwa kandi indangagaciro zirimo Gukunda igihugu n’abagituye, Gukunda umurimo n’izindi. Mu bantu bagera ku 1,197 bari kuhagororerwa uyu mwaka, 177 nibo bakomoka mu ntara y’Iburasirazuba.


text:
Ibyerekeye Techin
GUANGZHOU TECHIN ITERAMBERE CO., LTD,yashinzwe mu 2002. It.Twumva neza ko umukiriya akeneye ibirenze gukinisha cyangwa uruziga, ariko umutanga wumukambwe utanga ubuhanga kandi ufite uburambe muriki gice imyaka 20 kugirango agushyigikire kandi yongere inyungu zawe.Reka Techin ibe umufatanyabikorwa wawe kandi ugere kubucuruzi.Ibicuruzwa byacu bitandukanye na serivisi byihuse ntibizagutenguha.
Ibicuruzwa byacu
Dufite urutonde rwuzuye rwa castors n'ibicuruzwa.
Ibicuruzwa byose byoherejwe na Techin bizakorwa ukurikije intambwe zikomeye zo gukora.Turagerageza uko dushoboye kugirango tumenye neza ko ibicuruzwa byakugezeho byujuje ibisabwa kandi byujuje ibyo ukeneye.
Serivisi za Techin burigihe Genda Ibirometero
Ntabwo uzongera guta igihe kitagira ingano kubakinnyi hamwe nabacuruzi benshi.Intego ya Techin nukureka ukicara ukaruhuka nababigize umwuga muriyi nganda.Turashobora kwita kubikorwa byose, harimo ibintu byubucuruzi, kwemerera no gutanga ibikoresho, nibindi. Umujyanama wacu azakomeza kubamenyesha iterambere ryubucuruzi muri rusange.


text:
Mutagatifu Rita ni umwana wavukiye mu za bukuru kuko ababyeyi be bamubyaye bashaje. N’ubwo we yashakaga kwiyegurira Imana, abo babyeyi ntibamukundiye, dore ko bo bari bakeneye kwibonera utwuzukuru.
Yaje kwemera ko bamushyingira Paul Manchini Fernadino wamubereye umugabo w’umunyamahane kurusha intare. Babyaranye abana babiri, maze ubugwaneza n’ubupfura bwa Rita bugenda buhindura uwo mugabo gahoro gahoro.
Nyuma y’imyaka 18 babana, Fernandino yaje kuba umunyamahoro cyane kugeza ubwo abanzi be bamwivuganye atabarwanyije ngo abivune kandi yari indwanyi y’ikirangirire. Icyo gikorwa abana be ntibakihanganiye na gato ku buryo bakuze bashaka guhorera se bidasubirwaho.
Rita yakomeje kubigisha no kubinginga ngo bareke ibyo bitekerezo n’izo nzira biba iby’ubusa. Abonye ko ari ntacyo yabikoraho kindi,yiyemeza gusaba Imana ko yabitwarira aho kugira ngo ababone bahindutse abicanyi(assassins).
Aho Imana yumviye isengesho rye, uyu mubyeyi wari umaze kuba umupfakazi n’incike(yari asigaye wenyine rudori), yahagurukiye kunga imiryango yari ishyamiranye aho mu gihugu cy’Ubutaliyani. Na we amaze kubabarira abishi b’umugabo we, yinjiye mu kigo cy’Abihaye Imana biyambaza Mutagatifu Agusitini(Ordre de Saint Augustin)ngo Yezu ahindure isi n’abo yacunguye.
Muri uwo muryango, bagenzi be batangariraga ukwihangana n’ubugwaneza bye bitangaje. We wavutse mu 1381, yatabarutse tariki ya 22 Gicurasi, ari wo munsi Kiliziya imwibukaho nk’umurinzi n’umuvugizi w’abihebye(avocate des causes désespérées),kugira ngo ibyifuzo byabo bihinduke nk’indabo nziza zigenewe Yezu wazutse.
Dore rimwe mu masengesho(en français)bamutura(Sainte de l’impossible):
Umunsi mukuru mwiza ku bamukunda no ku bamwiyambaza bose; ku buryo bw’umwihariko, abitwa ba Rita.
Abashaka kumwiyambaza mu isengesho ry’iminsi icyenda(neuvaine),namwe ntimucikanwe:


text:
Yesu yigisha abigishwa be gusenga, ati “musenge ubudasiba” kuki yababwiye aya magambo?/niki cyari kibyihishe inyuma?
Yesu yajyaga aganira n’abigishwa be abahugura, abigisha gusenga ati: “musenge mutajya mu moshya, musengeshe umwuka iteka muburyose bwose bwo gusenga kandi ngo musenge ubudasiba“. Imana yaremye umuntu imukunze kugirango basabane kugirango imubere isoko avoma mo ubuzima bwe bwose. (Abaroma 12:12)….
1,316 total views, 2 views today
ni uwuhe mugambi Imana ifite ku muntu?/ese umugambi w’Imana kuri wowe urawuzi?/ujya wibaza ngo njye nakorera Imana iki? menya byinshi muri iyi nkuru
Theophile HABIYAREMYE atubwiye umugambi w’Imana kumuntu Umugambi w’Imana kuri wowe ni uwuhe? tekereza impamvu Imana yagushyize aho uri (position), Urupfu haribyo rutinya rutinya umugambi w’Imana ku muntu niyo mpamvu uhamagarirwa gukorera Imana kugirango usohoze uwo mugambi. Nyina wa mose akibyara…
592 total views, 2 views today
Ibintu bitanu bishoboza umu kristo gukura muburyo bw’umwuka/kwegezwa imbere aho atunganirizwa
MANZI Christian avuze ibintu bishobora gutuma umu kristo akura mu buryo bw’umwuka akegera imbere aho atunganirizwa rwose, wakwibaza ngo Akura ate? “Nicyo gituma dukwiriye kuba turetse guhora mu bya mbere bya Kristo, tukigira imbere ngo tugere aho dutunganirizwa rwose, twe…
872 total views, 4 views today
Byari agahinda kenshi cyane gusezera kubafinaliste bakoreye umurimo w’Imana muri CEP UR Huye campus/korari y’abafinaliste ubuhamya bwiza isigiye abasigaye umurage ukomeye
Abafinaliste bakoreye umurimo w’Imana muri CEP UR Huye Campus batubwiye Imirimo y’Imana yabakoreye, uko ybanye nabo mu masomo, mu mibereho ya hano muri kaminuza, mu buzima bw’umwuka, bashimiye Imana uko yabakujije muburyo bw’umwuka n’umubiri kandi bahumuriza n’abasigaye. bababwiye ko bishoboka…
980 total views
Ese nge na Yesu tuziranye ute? menya impamvu yatumye yakobo akirana na malayika n’abantu akanesha, kuki yakiranye nawe?
Ese nge na Yesu tuziranye ute? twibaze kuri iki gice cy’igitabo cy’ itangiriro 32:23-30 ese kitwigisha iki? ibi bice bigera ku munani bigaragaza uko yakobo yakiranye na malayika w’Imana n’abantu maze akanesha, kuki yakiranye nawe? Mu mateka ya yakobo yari…
660 total views, 4 views today
ese waba uzi igihe uzamara hano ku isi? ese igihe ukiriho ukwiriye gukora gute? gira amatsiko wumve icyo ukwiriye gukora.
dutangiye tubwirwa ko gukorera IMANA ntagihombo kirimo kuko iyo upfuye imirimo yawe iba irangiye, ariko igihe tukiriho dukore, twe gupfusha ubusa ubuntu twagiriwe/twahawe. Umutware w’imfura wari ugiye kwima ingoma mu gihugu cya kure, hanyuma asigira abagaragu be mina icumi ngo…
700 total views, 2 views today
Kurikirana amateraniro yo ku cyumweru 07/03/2021
Amateraniro atangiye saa mbili n’igice El-elyon worship team idufasha kuramya no guhimbaza Imana. umuyobozi wagahunda atangiye saa tatu zuzuye. Umuyobozi wagahunda ni Aline ICYIMAYE DUSHIME Dutangiye iteraniro n’indirimbo ya 251 munsi y’umusaraba, umusaraba niyo Nsinzi yacu nk’abera, dukwiye kugumayo iteka…
720 total views, 4 views today
Abantu babiri baturanye batajyana kandi badakundana, bakwiriye kuba icyaremwe gishya Rev. Past. Viateur RUZIBIZA
Igiterane cy’ivugabutumwa cya teguwe na CEP UR Huye campus. Umwigisha w’ijambo ry’Imana: Rev. Past. Viateur RUZIZBIZA Intego y’ijambo: “guhindura abantu bombi” Abakorinto 5:17 “Umuntu wese iyo ari muri Kristo aba ari icyaremwe gishya, ibya kera biba bishize. Dore byose biba…
1,248 total views, 2 views today


text:
IMPINDUKA:Amavugurura yakozwe n’itorero ADEPR arasiga abakozi barenga 6,000 basezerewe mu kazi
Mu itorero ry’Abapantekote mu Rwanda (ADEPR) ryatangije impinduka mu gihugu hose, bivugwa ko zishobora kuvana mu kazi abashumba n’abandi bakozi barenga 6,000 nyuma yo kugabanya paruwasi zari zirigize zirenga 400 hagasigara 143.
Umushumba wayoboraga paruwasi imwe yo mu Mujyi wa Kigali avuga ko Komite nyobozi ya ADEPR yashubijeho umubare wa za paruwasi zingana nk’izahozeho mbere ya Jenoside yakorewe Abatutsi mu 1994, ariko ko itigeze igisha inama abashumba b’iryo torero.
Uyu mushumba asobanura ko iki cyemezo gifite ingaruka nyinshi kugeza ubu adashobora kuvuga, kuko ngo imiryango y’abashumba barenga 90% ba ADEPR yari ibeshejweho n’itorero kuva mu myaka ibarirwa muri za mirongo ishize.
Avuga ko amavugurura atari mabi, ariko ayo ADEPR irimo gukora ubu ayagereranya no guhirika inzu abantu bayirimo ikabagwira, abasigaye bagahita baguma hanze ku gasozi.
Yagize ati “Twihaye Imana turi bato turi urubyiruko, none ubu turashaje. Nimba Abakiristo bakoreraga itorero, abakozi bagahabwa ibibatunga, byazagera n’aho umukiristo yazajya aha wa muvugabutumwa cyangwa umupasiteri yakundaga, itorero rigasenyuka”.
Uyu mupasiteri avuga ko Itorero rya ADEPR rimaze imyaka 80 rivutse, ubu rifite ibikorwa remezo bihagije ndetse n’abakozi, ariko ngo amavugurura yihuse arahita asenya byose rimere nk’iryongeye gutangira.
Mugenzi we uri ku rwego rw’abayobora umudugudu, avuga ko bahangayikishijwe kandi no kuba abazayobora ADEPR bazaba barimo abize iyobokamana mu yandi matorero n’amadini.
Umuyobozi w’agateganyo wa ADEPR, Pasiteri Isaïe Ndayizeye, yatangarije Ikigo cy’Igihugu cy’Itangazamakuru (RBA), ko babonye inzego zihuza ibikorwa by’iryo torero ari nyinshi kandi zitwara ubushobozi buhambaye, bagahitamo kuzigabanya.
Pasiteri Ndayizeye akomeza avuga ko mu gihugu hose hari insengero za ADEPR zigera ku 3,124, guhuza amaparuwasi bikaba ngo biri mu mugambi wo kurushaho kwigisha no gufasha abajya kuzisengeramo.
Yagize ati “Twaravuze ngo ’ni iki twakora kugira ngo abakirisito barenga miliyoni ebyiri barusheho kwitabwaho bahabwa inyigisho n’amasomo birushaho kubafasha kugera ku mpinduka zuzuye”.
Pasiteri Ndayizeye avuga ko icyemezo cyo kugabanya amaparuwasi bagifashe nka Komite y’inzibacyuho iyobora ADEPR, ariko ngo babanje kugisha inama abanyetorero batandukanye.
ADEPR, mu rwego rwo kubahiriza amabwiriza y’Urwego rushinzwe imiyoborere (RGB), iteganya ko umuntu uzayobora Paruwase agomba kuba afite impamyabumenyi ya kaminuza y’icyiciro cya kabiri AO, naho uzayobora Umudugudu akaba afite impamyabumenyi ya A2 y’uko arangije amashuri yisumbuye.
Izo mpamyabumenyi zishobora kuba ari izijyanye n’iyobokamana (Theologie) cyangwa ari ubumenyi bw’andi masomo. Icyakora uwize ibindi agasabwa kwihugura mu bijyanye n’iyobokamana mbere yo kuyobora cyangwa kuba umubwirizabutumwa mu itorero.


text:
“Ubumenyi buke, impamvu yo kutubahiriza uburenganzira bw’amatungo” – Abanyamwuga
Abaganga b’amatungo bemeranya ko ubumenyi buke ku mahame agenga uburenganzira bw’amatungo mu Rwanda butuma habaho kutubahiriza ibisabwa mu gufata neza amatungo, bagasanga igisubizo ari amahugurwa ku barebwa n’ubworozi.
Ibi byagarutsweho mu nama yigaga ku mibereho myiza y’amatungo yabaye ku wa gatanu tariki 28 Gashyantare, ihuriyemo abanyamwuga mu by’amatungo, barebera hamwe uko amatungo yo mu Rwanda abayeho n’icyakorwa ngo imibereho yayo myiza itere imbere, mu rwego rwo kubungabunga uburenganzira bw’amatungo mu gihugu.
Nyuma yo guhuriza ku kuba hari ubumenyi buke ku borozi n’abatunzi no kuri bamwe mu baganga ku mifatire myiza y’amatungo, bamwe mu banyamwuga twaganiriye badusangije ingamba zikwiye.
Muganga w’amatungo Masengesho Jean Claude ukora ku bitaro by’amatungo byitwa ‘New Vision Veterinary Hospital’ akaba anafite ubuhanga mu mibereho myiza y’amatungo yagize, ati: “Twasanze hakenewe amahugurwa ku baganga b’amatungo n’abandi banyamwuga, bakamenya ku ruhando mpuzamahanga ikigezweho mu kubungabunga imibereho myiza y’amatungo. Twanasanze hakenewe amahugurwa ku bantu bose barebana n’ubworozi, abaganga b’amatungo bakajya mu borozi n’abatunzi bakabasangiza ubumenyi”
Yakomeje agira, ati: “Duharanira ko aborozi n’abatunzi kubahiriza uburenganzira amatungo afite kuko birazwi neza ko itungo ryariye, rigafatwa neza mu buryo bwose ari bwo ritanga umusaruro.”
Amahame atanu yo gufata neza amatungo ari yo yiswe mu cyongereza ‘Five Freedoms of Animals’ ni ukurya, kunywa amazi, kuba ahantu heza, kudakubitwa no kuvuzwa.
Muganga Masengesho akavuga ko inama yasanze leta ikwiye kurushaho kugenzura uko imibereho myiza y’amtungo yubahirizwa, yewe hakajyaho n’itegeko rigenga imibereho myiza y’amatungo
Ku ruhande rwa Muganga Nshyimiyimana Alphonse Marie, umukozi w’urugaga rw’abaganga b’amatungo mu Rwanda we yagize, ati: “Kwita ku mibereho myiza y’amatungo ni ikintu kidashyirwamo imbaraga cyane ko abanyamwuga nabo baba batabizi neza kuko mu masomo biga ntibishyirwamo ingufu, yewe ni nabwo bigitangira”
Yongeye ho, ati: “Buri tungo rifite uburenganzira bwo kubaho kugira ngo n’ibirikomokaho bize bitangiritse. Twe abanyamwuga tugomba kubanza kubisobanukirwa tukabona kubigeza ku bakora ubworozi.”
Amatungo avugwa akubiyemo inyamaswa zororerwa mu ngo nk’inyamabere n’ibiguruka, ndetse n’izindi nyamaswa zororerwa mu byanya byabugenewe hirya no hino.


text:
ABS ni sisitemu yo gufata feri, kandi ibikoresho byo kuyobora hamwe na karuvati yumupira bifatanye nuburyo bwo kuyobora.Kubwibyo, guhindura ukuboko kwa knuckle ntabwo bizatuma ABS yunvikana.Nibice bitandukanye bigize imiterere.Hazaba urusaku rudasanzwe mugihe ibizunguruka biri, aho ariho hose cyangwa igihe umuvuduko wikinyabiziga utarenze kilometero 20 kumasaha.Guhindura ibizunguruka birarekuye cyangwa guhindura ibizunguruka biraremereye cyane.Ubusanzwe pompe ya booster irananirana, icyerekezo cyo kuzenguruka biragoye, kandi icyerekezo cyo kuzenguruka kizaba kiremereye cyane mugihe utwaye.Kugeza ubu, sisitemu yo kuyobora ibinyabiziga irashobora kugabanywa hafi yimashini zikoresha imashini, sisitemu ya hydraulic power power, sisitemu ya electro-hydraulic power system na sisitemu yo kuyobora amashanyarazi.
Kugeza ubu, moderi nyinshi zifite ibikoresho bya electro-hydraulic cyangwa amashanyarazi afasha amashanyarazi, mugihe ibikoresho bya mashini byakuweho buhoro buhoro.Icyitonderwa cyo kubungabunga ibikoresho bya mashini: Mugihe utwaye mumihanda itoroshye, gahoro kugirango ugabanye umutwaro kubikoresho.Witondere kugenzura imiterere yintoki zirinda kumpande zombi ziyobora hamwe nintoki zo gukingira zifatanije nu gice cyo hejuru cya horizontal ya shitingi yibikoresho.Kwangirika kwicyatsi nikintu cyingenzi kiganisha ku kwambara hakiri kare no kwangirika kwicyuma.Igishishwa kimaze kwangirika, amazi, umukungugu n'umucanga byinjira mubikoresho byanyuze mu gice cyangiritse, bigasenya firime yamavuta ya rack, kandi bigatera kwangirika no kwambara bidasanzwe byubuyobozi.Amavuta azahinduka buhoro buhoro kandi yangirika mugihe cyo kuyakoresha, bigabanye ubushobozi bwo gusiga;icyarimwe, ibikoresho byambaye bizagenda byiyongera buhoro buhoro, kandi ibintu byo kwambara nabi bizagenda birushaho gukomera, bizamura imyambarire yimodoka.
Ibikoresho byo kuyobora bifite imikorere mibi nuburemere buremereye, bityo hagomba gukoreshwa amavuta yihariye.Mugihe cyo gukoresha, gukuraho ibikoresho bizagenda byiyongera buhoro buhoro.Niba ikinyuranyo kinini ari kinini, ibikoresho bigomba kugenzurwa.Niba rack yambarwa bidasanzwe kandi yambarwa cyane, inteko yimashini igomba gusimburwa.Ntugumane ibikoresho byo kuyobora mububiko bwumuhanda ufite ibikoresho bibi kandi urwego rwa tekinike.Guhindura nabi ibikoresho byayobora bizatera guhungabana, guhungabanya gutwara no kurinda umutekano wawe.Amakuru yagutse: ibikoresho byo kuyobora imodoka, bizwi kandi nk'ibikoresho byo kuyobora n'ibikoresho byo kuyobora, nicyo kintu cyingenzi muri sisitemu yo kuyobora imodoka.Igikorwa cyayo nukwongerera imbaraga ziva mumuzinga zikoreshwa muburyo bwo kohereza no guhindura icyerekezo cyo kohereza ingufu.
Ingaruka zitifuzwa ziyobora imodoka: Gutandukana kwicyerekezo: Iyo utwaye, imodoka yumva ko imodoka ihita ihindukira kuruhande rumwe, kandi ibizunguruka bigomba gufatwa neza kugirango bikomeze icyerekezo cyiza.Impamvu ni: igitutu cyibumoso n iburyo ntabwo bingana;inkweto za feri kugiti cyawe zishushanya feri ya feri, cyangwa igikonyo kimwe cyikiziga gifatanye cyane;amasoko y'ibibabi kugiti cye yaravunitse, kandi ubworoherane bwibyuma byimpande zombi ntiburinganiye;Imbere y'imbere cyangwa ikadiri irunamye;ibiziga byimbere bidahuye cyangwa kumpande zombi Uruziga ntiruringaniye;ikinyuranyo kiri hagati ya knuckle king pin na bushing iratandukanye uhereye ibumoso ugana iburyo, cyangwa guhinduranya impagarike yumupira wumupira kumpande zombi zinkoni ya karuvati iratandukanye;ikamyo yikamyo ntiringana.Icyerekezo cyerekezo: Iyo imodoka igenda, irumva ko ibiziga bibiri byimbere bizunguruka impande zombi kandi ibizunguruka biragoye kubyumva.Impamvu nuko: umupira wumutwe wumupira uhindurwamo cyane, ibizunguruka byubusa ni binini cyane;icyuho cya meshing hagati yimashini yimashini ninyo nini cyane;ikinyuranyo hagati yo hejuru no hepfo yinzoka nini cyane;ikinyuranyo hagati ya steering knuckle king pin nigihuru ni kinini cyane;uruziga rw'imbere ruzengurutse inteko Irekuye, cyangwa uruziga rw'imbere ruzengurutse;imyanya y'imbere idahwitse.
Imashini yimashini, kaliperi, hamwe ninteko ya knuckle yakozwe na Yuhuan Chuangyu Machinery ituma imodoka irushaho gukomera, gukomera, ntabwo ari nziza gusa, ariko kandi byoroshye guhinduka, kugenzurwa neza, kandi birashobora kurinda ubuzima bwacu.
Igihe cyo kohereza: Ugushyingo-11-2021


text:
Ibintu 3 Yesu atanga isi idatanga Past. Theogene NIYONSHUTI
Igiterane cy’ivugabutumwa cya teguwe na CEP UR Huye campus.
Umwigisha w’ijambo: Theogene NIYONSHUTI
Intego y’ijambo ry’Imana: “icyaremwe gishya, ubuzima nyakuri”
Luka
18:35 “Nuko
yenda kugera i Yeriko, impumyi yari yicaye iruhande rw’inzira isabiriza, 36yumvise
abantu benshi bahita ibaza ibyo ari byo.37Barayibwira
bati “Ni Yesu w’i Nazareti uhita.”
38Irataka cyane iti “Yesu mwene Dawidi, mbabarira.” 39Abagiye imbere barayicyaha ngo iceceke, ariko irushaho gutaka iti “Mwene Dawidi, mbabarira.”40Yesu arahagarara, ategeka ko bayimuzanira. Igeze bugufi arayibaza ati 41“Urashaka ko nkugirira nte?”Iti “Databuja, ndashaka guhumuka.”Yesu arayibwira ati “Humuka, kwizera kwawe kuragukijije.”43Ako kanya arahumuka, amukurikira ahimbaza Imana. Abantu bose babibonye bashima Imana
2abakorinto 5:17 “Umuntu wese iyo ari muri Kristo aba ari icyaremwe gishya, ibya kera biba bishize. Dore byose biba bihindutse bishya”.
Bibiliya yavuze ko iyo umuntu ari muri Kirisitu Yesu aba abaye icyaremwe Gishya. Aha tugiye kureba ibintu 3 Yesu atunze ariko isi idafite:
- Agakiza
isi ifite ubutunzi ariko ntagakiza ifite. Iyo tuvuze agakiza humvikanamo ukiza n’ukizwa. Yesu atanga agakiza ariko si ubuntu kuko agaha uwagakeneye. Tumaze gusoma inkuru ziyi mpumyi zirantangaza, ise yari Timayo, akabyara umwana witwa Baruturumayo ariko yari impumyi. Yakunda gusaba kandi yabaga azi amasaha yo gusaba. Igihe cyimwe yicaye aho ngaho, yumva neza ko Yesu agakiza atagatangira Ubuntu. Yesu yaciye kuri iyi mpumyi ayireba kandi yarazi neza ko ikeneye gukira. Ariko Yesu kugirango agire icyo amukorera hari ijambo yagombaga kuvuga.
Yumva igihiriri cy’abantu bari baherekeje Yesu kuko Yesu aho ari ntihabura amashimwe. Kuko aho ageze ibintu biremera. Ijambo yatatse avuga ni iri “Yesu mwene Dawidi mbabarira”.abari kumwe nawe batangira kumucecekesha, ariko Yesu abyumvishe arabategeka ngo bamumuzanire. Babanza kumubwira bati “humura”. Kugirango ahinduke icyaremwe gishya yagombye guta umwitero we. Ijambo rigizwe n’inyuguti 9 niryo rihesha kuba icyaremwe gishya, rivuga ngo mbabarira niryo ryonyine riguhindura icyaremwe gishya. Ariko kurivuga biragora kuko biba bimeze nk’umuntu wikoreye toni nyishi, ariko bibiliya itwereka ko hari abantu byagiye binanira kurivuga
Mu itangiriro Bibiliya itwereka ko Adamu na Eva bari basanzwe babanye neza n’Imana ariko, umunsi bacumuye Imana yaje kubareba ifite ibikapu 3, harimo icy’imbabazi, ariko banga kuvuga ngo mbabarira. Babyanze ifata umugabo imuha igikapu cyo kwiyuha akuya, naho umugore imuha igikapu cyo kubyara ababaye. Undi muntu ni Kayini,Imana yabwiye ko ibyaha byitugatukira ku muryango w’umutima we ariko yari akwiye kubitegeka. Ariko Kayini yanze guca bugufi kubwicyaha cye, ndetse mugihe Imana imumenyesheje igihano cye aho kuvuga ati “mbabarira” aravuga ati iki gihano kirakomeye. Abandi ni Ananiya na Safira
Mu isezerano rishya havugwamo abigishwa ba Yesu. Umwe ni Yuda Isikariyoti undi ni Petero. Yuda yakoze ibyaha 2. Icyambere yajyaga akora mu ruhago rw’impiya, ikindi cyaha Yuda yakoze ni ukugambanira Yesu. Ariko ntabwo yabikoze amwanga, ahari yibwiriga ko agiye kurya mafaranga y’abatambyi noneho Yesu azabakwepa. Yibwiraga ko Yesu araza kubacika. Yuda yakurikiranye inzira y’umusaraba ya Yesu, abonye birangiye atabacitse aragenda yimanika mugiti yikubita hasi arasandara. Yuda ntiyapfuye azize ko agambaniye Yesu ahubwo yazize ko atavuze ijambo ngo mbabarira.
Undi ni Petero. Yakoze ibyaha bitandatu kuva aho inzira y’umusaraba yatangiriye. Icyaha cyambere Petero yariyemeraga, icyakabiri yimye Yesu amasengesho kandi ayacyeneye. Icya gatatu yari umuzerote yari umwicanyi yakase umuntu ugutwi, riko yashakaga kumwicisha inkota. Icyakane yatereranye Yesu mu byago, aho bamutwaye bakajya barenga ahinguka, icya gatanu yaraye yota umuriro wo murugo rw’umutambyi aho bavugaga Yesu nabi, icya gatandatu yihakanye Yesu inshuro eshatu, ariko inkoko ibitse gatatu, avuga rya jambo ngo mbabarira mwami wange, ijambo ryananiye Yuda.
- Amahoro
Yesu amaze kuzuka yabwiye abigishwa be ati “ngo mbasigiye amahoro, kandi sintanga nkuko abisi batanga. Kuko isi ifite igisirikare ariko gishaka umutekano ariko si amahoro. Iyo ubonye abantu babyina mu rusengero ugirango ni uko batunze ibya mirenge, ariko ntabyo ahubwo, ni ukubera amahoro Yesu aha abantu be.
Yesu niwe wagiye atwomora ibikomere by’amateka iby’imiryango, ndetse n’ibindi byinshi, ubwo yadusanganye igipfurumba cy’uduhinda, maze abitwomororamo maze duhinduka icyaremwe gishya. Iyo ugifite guhora wijimye munzu y’Imana uba utari wahinduka icyaremwe gishya
- Yesu niwe wenyine utanga imbaraga z’umwuka wera
Ntabwo isi ishobora kuzitanga, ntabwo umuntu wuzuye umwuka wera yajya gusambana. Kuko izo mbaraga ziba zimufashe, rero iyo uvuze ijambo mbabarira Yesu aguha izi mbaraga. Izi mbaraga zihesha umuntu uzifite kwera imbuto. Ubutumwa bwa Yesu uko bwanditswe na Yohana15. Yesu Kirisitu niwe muzabibu wukuri, natwe tukaba amashami. Ariko ishami ritera imbuto arikuraho akaritwika. Rero niba utera imbuto ntiraba icyaremwe gishya.
Reka tugire iki kifuzo cyo guhinduka icyaremwe gishya, dusengere mu ijambo Imana yabwiye Dawidi kubera ko yaguye mucyaha gikomeye ariko agasaba Imana imbabazi. Irangije izamutuza mu mbabazi zange. Bwira Yesu ngo mbabarira, kandi nawe utari wakizwa ubwire Yesu uti “mbabarira”.
1,028 total views, 2 views today
1 COMMENTS
-
Twafashijwe cyane dukwiye kugira umutima WO gusaba imbabazi ubundi Imana ikadutuza mu mbabazi zayo nkuko yabigenje kuri Dawidi.


text:
Ikigo cy’u Rwanda gishinzwe guteza imbere imiturire (RHA), cyasohoye Amabwiriza avuguruye ajyanye n’iyubakishwa ry’amatafari ya Rukarakara, aho yemerewe kubakishwa inzu zimwe na zimwe zo guturamo.Aya mabwiriza yasohotse kuwa 20 Nzeri 2022, avuga ko amatafari ya rukarakara yemewe kubakishwa imbere n’inyuma ku nzu zo guturamo mu gihugu cyose, itarengeje metero kare 200, itageretse kandi itanafite igice cyo munsi y’ubutaka kizwi nka ’basement’.
Icyakora, nta nzu y’ubucuruzi, insengero, imisigiti yemerewe kubakishwa rukarakara haba mu mijyi no mu cyaro.
Muri aya mabwiriza ariko, Akarere cyangwa Umujyi wa Kigali bashobora kugena ibice byihariye bitemewe kubakwamo inzu za rukarakara, bitewe n’igenamigambi rya buri hantu.
Icyo gihe byemezwa n’inama njyanama imaze kugirwa inama n’abatekinisiye bashinzwe imiturire. Icyemezo cy’inama njyanama kigomba kumenyeshwa abaturage barebwa nacyo.
Abafundi bagomba kwibumbira mu mashyirahamwe, kandi aya mashyirahamwe akagirana amasezerano y’imikoranire na buri karere abarizwamo.
Amabwiriza agira ati “Nta mufundi wemerewe gukora imirimo y’ubwubatsi bw’inzu za rukarakara adafite ikarita imuranga ko yahuguriwe kubakisha rukarakara, kandi ni byiza ko agomba kuba ari mu ishyirahamwe.”
Itafari rya rukarakara rigomba kuba rifite uburebure buri hagati ya santimetero 20 na 30, ubugari buri hagati ya santimetero 20 na 25 n’ubuhagarike buri hagati ya santimetero 10 na 15.
Inzu yose yubakishije rukarakara igomba kuba ifite fondasiyo yubakishije amabuye hakoreshejwe sima n’umucanga. Iyo fondasiyo igomba kuba itari munsi ya santimetero 40 z’ubujyakuzimu na santimetero 20 hejuru y’ubutaka.
Inzu yose yo guturamo ya Rukarakara igomba kuba ifite uruhushya rwo kubakwa rutangwa hakurikijwe amategeko. Uwubatse nta ruhushya afite, ahanwa hakurikijwe amategeko.
Mu myaka ya 2007 nibwo rukarakara zabujijwe kubakishwa mu Mujyi wa Kigali. Kuva icyo gihe no mu bice bimwe na bimwe byo hanze ya Kigali naho batangiye kugenda bazibuza.
Icyakora, bamwe mu bubatsi bakomeje guhamya ko Rukarakara zikomeye no kurusha ’bloc ciment’, iyo zabumbwe neza kandi zikubakwa mu buryo buha inzu ubukomere buhagije.
source :igihe.com


text:
Nyirandabasanze Eleda, ni umwe mu bahanzi bashya umuziki wa Gospel mu Rwanda wungutse kuva Covid-19 yakwibasira Isi kuko yatangiye kuririmba mu mwaka wa 2020. Twaganiriye, adutangariza byinshi ku muziki we.
Nyirandabasanze Eleda uzwi nka Sanze Eleda nk'izina akoresha mu muziki, atuye mu karere ka Kicukiro mu Mujyi wa Kigali, akaba asengera mu itorero ry'Abadivantiste b'Umunsi wa Karindwi. Yakoze ubukwe kuya 04/6/2017.
Muri Kanama 2020 ni bwo Eleda yafashe ikaramu atangira kwandika ibihangano bisingiza Imana anahita anyarukira muri studio ahera ku ndirimbo yise "Umugoroba" yageze hanze tariki 21/08/2021. Mu myaka ibiri amaze mu muziki, amaze gukora indirimbo 5 zirimo ebyiri z'amajwi ndetse n'eshatu z'amashusho.
"Impano nyikomora kuri Maman kuko abikunda" Eleda ubwo yasubizaga umunyamakuru wa inyaRwanda.com wari umubajije aho akomora impano yo kuririmba.
Asobanura ko impamvu yinjiye mu muziki ni uko "niyumvisemo iyo mpano haba kuririmba, haba no guhimba cyangwa kwandika indirimbo zirimo ubutumwa bwiza buvuga Imana, nkumva ko ariyo talanto nahawe ku buntu kandi ngomba kuyikoresha".
Eleda akomora impano yo kuririmba ku mubyeyi we
Eleda avuga ko indoto afite mu muziki "ni uko nabona cyangwa nakumva abantu benshi imitima yabo ihemburwa n'ubutumwa buri mu muziki cyangwa ibihimbano byanjye kuko ni cyo isi ya none ikeneye. Kuko imitima ya benshi yabaye akahebwe ku bwo guca muri byinshi bitubabaza. Rero dukeneye ihumure rituruka ku Mana".
Yavuze kandi ko ikindi arangamiye ari ukubona inyungu z'ibifatika ziva mu byuya abira akora umuziki. Mu magambo ye aragira ati "Ikindi ni uko umuziki wanjye numva wazangirira umumaro mu buryo bufatika ukaba isoko y'Imigisha yanjye".
Uyu muhanzikazi uri muri mbarwa biyemeje gukora umuziki ku giti cyabo mu buryo bw'umwuga mu Abadive, yavuze ko imishinga afite ari ugukomeza gukora indirimbo bitewe nuko ubushobozi buzagenda buboneka kuko "kwandika ntibingora, ni impano nifitemo".
Yinjiye mu muziki mu 2020, ashyira hanze indirimbo ya mbere mu 2021
Eleda afite indirimbo nshya imaze ibyumweru bibiri iri hanze. Ni indirimbo yise "Akagezi", irimo ubutumwa bwigisha abantu ko nta muntu ukwiye kumva ko hari abagenewe kubona imigisha cyangwa imigisha y'Imana igera aho igashira. Ati "Oyaaaa ntikama. Tegereza wihanganye, we kurambirwa, umugisha wa buri wese urahari bitewe no gushaka kw'Imana".
Yavuze ko iyi ndirimbo ari inkuru mpamo y'ibyamubayeho, ibisobanuye ko hari imigisha yamugezeho kandi ikomeje kumugeraho nk'uko aririmba ko imigisha y'Imana idakama. Iyi ndirimbo yayikoranye na John, yakirwa neza cyane dore ko imaze gutangwaho ibitekerezo birenga 100.
Indirimbo za Eleda zakunzwe cyane, ku isonga hari "Irumva", hagakurikiraho "Nahuye na Yesu", "Umugoroba" na "Akagezi". Indirimbo ze nyinshi zihamya imbaraga z'Imana. Mu mezi ane ashize, yaririmbye "Nahuye na Yesu" y'umuntu wahuye na Yesu akamusubiza mu nzira y'agakiza.
Eleda akora umuziki w'umwimerere (Live) - bitandukanye n'abaririmbyi benshi b'Abadive
Afite indoto zo gukora umuziki nk'umwuga
REBA HANO INDIRIMBO "AKAGEZI" ELEDA AHERUKA GUSOHORA
REBA HANO INDIRIMBO "IRUMVA" IRI MU ZA ELEDA ZAKUNZWE CYANE


text:
Yezu ageze mu gihugu cya Kayizareya ya Filipo, atangira kubaza abigishwa be, ati «Abantu bavuga ko Umwana w’umuntu ari nde?»Baramusubiza bati «Bamwe bavuga ko ari Yohani Batisita, abandi ko ari Eliya, abandi ko ari Yeremiya cyangwa umwe mu bandi bahanuzi.»Yongera kubabaza ati «Mwebwe se, muvuga ko ndi nde?» Simoni Petero aramusubiza ati «Wowe uri Kristu, Umwana w’Imana Nzima!» Yezu amusubiza, agira ati «Urahirwa, Simoni mwene Yonasi, kuko atari umubiri n’amaraso byabiguhishuriye, ahubwo ni Data uri mu ijuru. Noneho nkubwiye ko uri Urutare, kandi kuri urwo rutare nzubakaho Kiliziya yanjye, n’ububasha bwo mu kuzimu ntibuzayitsinda. Nzaguha imfunguzo z’Ingoma y’ijuru: icyo uzaba waboshye mu nsi, kizabohwa no mu ijuru; n’icyo uzaba wabohoye mu nsi, kizabohorwa no mu ijuru.» Hanyuma yihanangiriza abigishwa kutagira uwo babwira ko ari Kristu.
Kuva ubwo Yezu atangira kumenyesha abigishwa be ko agomba kujya i Yeruzalemu kuhababarizwa cyane n’abakuru b’imiryango, n’Abaherezabitambo bakuru, n’abigishamategeko, akicwa kandi akazazuka ku munsi wa gatatu. Petero aramwihugikana, aramutonganya avuga ati «Biragatsindwa, Nyagasani! Ibyo ntibizakubeho!» Ariko we ahindukirana Petero, aramubwira ati «Hoshi, mva iruhande, Sekibi! Umbereye umutego kuko ibitekerezo byawe bitavuye ku Mana, ahubwo ku bantu!»


text:
Bamwe mu basi gajwe inyuma n’amateka bo mu Murenge wa Jali, Akagari ka Muko, Umudugudu w’Agahinga, mu Karere ka Gasabo, barasaba ko ubuyobozi bwagira icyo bukora mu maguru mashya kuko bamwe mu bana babo batakiri mu ishuri, abandi biga nabi ahanini kubera amikoro macye ndetse n’ingaruka z’icyorezo cya COVID-19.
Nyirambarushimana Sifa, ni umwe mu basigajwe inyuma n’amateka mu Murenge wa Jali, avuga ko imibereho ye imeze nabi. Ngo mbere y’uko batuzwa mu Murenge wa Jali, bari batuye muri Kimironko mu Karere ka Gasabo.
Uyu atangaza ko usibye kuba icyorezo cya COVID-19 cyarabasonze, kubera kubura amasoko y’ibibumbano bakoraga ndetse no kuba batakibona ibumba, bigatuma abana bata ishuri abandi bakajya mu muhanda, imibereho yabo imeze nabi bitewe naho batujwe no kutagira uburenganzira ku mazu batujwemo kuko nta cyangombwa bahawe mu myaka 11 bamazeyo.
Uyu mubyeyi avuga ko kugira ngo babashe kubona ifunguro ndetse n’ibindi bakenera, bafashwa n’imirimo ya VUP.
Yagize ati “Ikibazo dufite abasigajwe inyuma n’amateka, ni abana bacu batiga. Imibereho yacu twayikuraga mu kubumba, none ntitubona ibumba, ni ukwicara tugategereza igihe VUP iziye.”
Undi na we witwa Karemera Ephrem yavuze ko bishimira kuba Umukuru w’Igihugu yarabatuje mu Mudugudu ariko kubera icyorezo cya COVID-19 cyabagizeho ingaruka zitandukanye zirimo no kuba abana babo baracikirije abandi bagasubira mu muhanda.
Yagize ati “Turashima icyo umusaza yadukoreye [avuga Perezida wa Repubulika, Paul Kagame], yatuvanye mu bukode, atwubakira amazu meza pe. Ubuyobozi bwiza twarabushimye cyane.”
Yakomeje ati “Mu by’ukuri aho icyorezo cyaziye, umuntu uwo ari we wese, cyamugizeho ingaruka, habayeho izo nzitizi zo kwiga nabi, dusanzwe tunafite imibereho idashimishije, bituma tuboneraho urwaho rwo gusibisha abana, bakiga nabi, uwakabaye yiga kabiri akiga rimwe.’’
Akomeza avuga ko ubusanzwe ku kigo barya, bamara kurya bagasubira mu masomo, ariko kuko bamwe nta mafaranga baba batanze, umwana ariga yamara kwiga isomo rimwe akitahira. Ngo iyo agize icyo asanga mu rugo cyo kurya arakihasanga, atakibona akiyicarira agatuza.
Uyu mugabo avuga ko afite umuryango w’abantu icyenda ariko bamwe bahisemo kujya mu Mujyi wa Kigali kwishakishiriza kubera imibereho mibi.
Mu gihirahiro…
UMUSEKE wagerageje kuvugisha Akarere ka Gasabo kugira ngo umenye niba hari icyo baza gukora ku mibereho yabo, ariko inshuro zose ntacyo byatanze kuko umuyobozi w’Akarere, Umwari Pauline ntiyafashe telefoni ndetse n’ubutumwa yandikiwe ntiyabusubiza.
Gusa kuri twitter, Umurenge wa Jali wabwiye UMUSEKE ko “Aba baturage bafashwa binyuze mu mishanga nka VUP, Classic na expended PW (imirimo rusange y’igihe gito, Ndlr) Aba mbere banahangiwe koperative ikora ubukorikori.’’
Umunyamabanga Nshingwabikorwa w’Ishyirahamwe ry’Ababumbyi mu Rwanda (COPORWA), Bavakure Vincent, yizeza ko ibi bibazo bagiye kubikurikirana no kubakorera ubuvugizi.
Yagize ati “COPORWA icyo ikora muri iyi minsi ni ukuvugana n’ubuyobozi. Ni byiza ko mutumenyesheje, tugiye kubikurikirana. Ndaza kubwira umuntu uduhagarariye muri biriya bice, ababwire bibe bihanganye, ko atari bo bonyine kuko umuntu n’iyo utanamuhumuriza burya ariheba.”
COPORWA ivuga ko abenshi benshi mu banyeshuri bacikirije ishuri byagiye biterwa n’inzara.
Imibare igaragarazwa na COPORWA ivuga ko abasigajwe inyuma n’amateka bose mu gihugu ari 36 073. Muri aba, abari mu mashuri abanza bangana na 3 015.
Umujyi wa Kigali uherutse gutangaza ko mu mwaka wa 2022, mu bana basaga 2 500 bo mu mashuri abanza bataye ishuri, hagaruwe abagera ku 1 900.
Ni mu gihe mu mashuri yisumbuye mu bagera kuri 800 bari barataye ishuri, 700 muri bo barigarutsemo.
Kigali: Abasigajwe inyuma n’amateka bariho mu buzima bushaririye
TUYISHIMIRE Raymond /UMUSEKE.RW


text:
Mu minsi ishize mu buryo butunguranye ni bwo byamenyekanye ko Humble Jizzo wo mu itsinda rya Urban Boys yerekeje muri Amerika ari kumwe n’umuryango we (Umugore n’umwana wabo). Uyu muhanzi yagiye mu gihe nk’itsinda hari akazi bari bamaze kwemera kuzitabira, ibintu byatumaga Nizzo ashobora kuririmba ari we nyine ku rubyiniro.
Iki gitaramo Urban Boys yari yatumiwemo cyabereye mu kabari ka Topchief Nyabugogo mu ijoro ryo kuri iki Cyumweru tariki 17 Werurwe 2019, aha Nizzo Kaboss akaba yanze gutererana itsinda cyane ko mugenzi we yari yarerekeje muri Leta Zunze Ubumwe za Amerika. Nizzo Kaboss ubwo yahingukaga ku rubyiniro yitabaje murumuna wa Humble Jizzo baba ari we bafatanya ku rubyiniro agerageza gushimisha abakunzi b’iri tsinda uko ashoboye kose.
Nizzo ubwo yendaga gusoza indirimbo yaririmbiye muri aka kabyiniro yatangaje ko Humble Jizzo yerekeje muri Amerika muri gahunda zo gusoza iby’ubukwe yakoranye n’umunyamerikakazi Amyblauman anisegura ku bakunzi b’iri tsinda. Aha akaba ari ho yatangarije ko uwo bahereye kare bafatanya ku rubyiniro yitwa Famous akaba ari murumuna wa Humble Jizzo.
KANDA HANO UREBE UKO NIZZO YATARAMIYE ABANTU YIYAMBAJE MURUMUNA WA HUMBLE JIZZO
KANDA HANO UREBE UKO NIZZO YATARAMIYE ABANTU YIYAMBAJE MURUMUNA WA HUMBLE JIZZO
Tubibutse ko Humble Jizzo yerekeje muri Amerika ku wa
Gatanu tariki 15 Werurwe 2019. Ubwo yagendaga yatangarije Inyarwanda ko
ari gahunda y’ibyumweru bitatu agiyemo akaba ari gahunda z’umuryango
yirinze gushyira mu itangazamakuru. Icyakora n'ubwo we ahamya ko mu by’umweru
bitatu azaba yagarutse i Kigali hari amakuru yari yatangiye guhwihwiswa ko yaba
atazagaruka ukundi.
Nizzo Kaboss yiyambaje murumuna wa Humble Jizzo...
N'ubwo itsinda ritari ryuzuye, Nizzo yishimiwe bikomeye,... aha ni nyuma y'igitaramo inkumi zimusabye agafoto k'urwibutso


text:
Kuri ubu, ngo bamwe mu byamamare mu byiciro binyuranye ku isi baba bari mu idini cyangwa se itsinda ribamo abantu bayoborwa n’imbaraga za Shitani rizwi ku izina rya Illuminati.
Illuminati kandi ivugwa ko yaba ari yo iyobora isi, nk’uko bitangazwa n’ibitangazamakuru bitandukanye.
Bamwe mu bikomerezwa rero ngo baba bari muri Illuminati, harimo nk’umuririmbyikazi Lady Gaga. Igituma abantu bavuga ko Gaga yaba ari muri Illuminati, ni uko mu ndirimbo ze nyinshi usanga akoresha ibimenyetso bikoreshwa n’abari muri Illuminati.
Ubwo yari mu kiganiro gihita kuri Radio Authentic cyaciye kuri iyi radiyo kuwa gatandatu cyitwa Cukumbura, Intumwa Gitwaza yavuze ko atabarizwa muri Illuminati kuko yayirwanyije kuva kera ndetse ko yigishaga yerekana ububi by’ababarizwa muri Illuminati.
Yagize ati “Narwanyije kuva kera abakoreshwa n’iyi myuka mibi, urumva sinarwanya aho ndi; mfite amakasete y’uburyo nigishaga muri Kaminuza uburyo iyi miryango yose iri aba Illuminati ikora.”
Ku bijyanye n’abamubajije ko yaba afite abamurinda (bodyguard); aha Apostle Gitwaza yagize ati “Njyewe ntabwo ndindwa n’umuntu ahubwo mfite gusa nk’abafasha kuntwaza igikapu, kuko ndindwa n’Umwuka Wera.”
Ntabwo ndi umutekamutwe
Umusore wahamagaye kuri radiyo yatanze ubuhamya bw’uko yazaga gusengera muri Zion Temple aje kureba koko niba Gitwaza ari umutekamutwe, ariko uyu musore yasanze koko Gitwaza asenga Imana ihoraho.
Apostle Gitwaza kandi yongeye kugaruka ku bamukekagaho kuba ari umutekamutwe, aha yagize ati “Hari abazaga mu rusengero ngo barebe koko niba dusenga inzoka, ariko benshi babaye abakirisitu koko ubu basengera iwacu.”
Mu isengesho Apostle Gitwaza yasenze nyuma y’iki kiganiro yasengeye by’umwihariko abamwita umutekamutwe cyangwa abavuga ko ari muri Illuminati.
Apôtre Dr. Paul M.Gitwaza yavukiye mu muryango w’abakirisito. Se, Rév Pasiteri Andreya Kajabika, ari mu bantu ba mbere bakijijwe ubwo yahuraga n’abamisiyoneri b’abapantekote baturukaga mu Busuwisi, baza kubwiriza ubutumwa muri Kongo y’Iburasirazuba.
Apôtre Dr. Paul M.Gitwaza yakiriye Yesu nk’Umukiza ku myaka icyenda, abatizwa umubatizo w’Umwuka Wera ku myaka 12. Yatangiye ikibwiriza cye cya mbere afite imyaka 14. Yabonye impamyabumenyi y’icyiciro cya gatatu, ari yo Dogitora mu iyobokamana (Theology), mu mwaka wa 2007 mu ishuri ryitwa “International Graduate School of Ministry” muri Bellevue, i Washington muri Leta Zunze Ubumwe z’Amerika.
Nyuma ya Jenoside Yakorewe Abatutsi muri Mata 1994, avuga ko Imana yamuhamagariye kujya mu Rwanda kubwiriza ubutumwa bwo kwihana, kubabarira no gutunganya inzira, kugira ngo u Rwanda ruhinduke ubuturo bw’Imana. Ibyo biboneka muri Zaburi 132:13.
Mu iyerekwa yagize mu mwaka wa 1992, harimo ko agomba gushyiraho Minisiteri y’Ububyutse yitwa “Authentic Word Ministries International,” igamije gutegurira inzira Yesu Krisito. Ibyo biboneka muri Amosi 4:12.
Illuminati bamwe bita idini rya Shitani, ngo ikoresha abantu bakomeye kandi bazwi ku isi baba abahanzi, abanyapoliti n’abandi bantu bakomeye. Icyo basabwa gusa, ngo ni ukwemera kuyoborwa n’imbaraga za Shitani, icyakora ngo iyo uyirimo ntukore ibyo utegekwa ubura byose. Illuminati bivugwa ko yatangijwe bwa mbere tariki ya mbere Gicurasi 1776.
inkuru dukesha imbere.com


text:
Ibibazo byabaye ku itorero ryo muri edeni igice cya kane: Ni iki cyahindutse?
Ese wari wahagera?
Ese warahabaye?
Reka mpakubwire………
Ni ahantu hari amapapayi, amavoka, imyembe, amapera, amatunda, imizabibu, incyeri, indimu, ibinyomoro, haba ibiti bibiri byo bifite amazina atangaje kandi bitagaragara ahandi hantu aho ari ho hose mu isi (kimwe cyitwa; igiti cy’ ubugingo ikindi cyitwa igiti kimenyesha ikibi n’ icyiza). Haba Umugezi mwiza wigabanyamo indi migezi ine, kandi haba intare, ingwe, inzoka, ingona ndetse na kagoma. Hari umugabo muremure cyane kandi munini n’ umugore we; ubarebye nta mwambaro na mutoya bambaye; kandi nta soni bafite ahubwo bumva ikirere cyaho kidakeneye ko umuntu yifubika!
Aho hantu gusa birababaje ko nta muntu ucyemerewe kuhagera kandi ko na wa mugabo amaze imyaka 930 yapfuye, ikindi Imana yahashyize Abakerubi n’ inkota yaka umuriro ngo ihazenguruke impande zose, ibuze inzira ijya ku giti cy’ ubugingo! Aha hantu nange sinahageze; gusa nabwiwe icyahabaye! Ese byagenze bite kugira ngo ahantu hari heza gutya haboneke urupfu n’ izindi ngorane?
Edeni ni ijambo ry’ igiheburayo risobanura ngo ibinezeza/ umunezero: rikaba ari ijambo ryaganishaga ko Edeni ari ubuturo bw’ umunezero. Edeni ntihigeze hahindura izina ariko hahinduye abaturage! Abantu bari barimo barirukanwe hasigara abamalayika baharinze!
Hari igihe tujya tuvuga ngo itorero ryabaye ribi, gusenga bisigaye ari bizinesi! abantu bamwe baretse guterana kubera impamvu bazi gusobanuza amagambo akarishye: ngo Abapasiteri baba bashaka amaturo! Ariko dukwiriye kumenya ko ubuturo bw’ umunezero bw’ Imana butahindutse; icyakora bwahindura abaturage, abadakwiriye kuhatura Imana ikabirukana, ariko niba hari umuntu umwe utari kujya mu ijuru; hari ibihumbi byagezeyo kandi bizagerayo nk’ uko Yohana yeretswe abantu benshi umuntu atabasha kubara bari mu ijuru (Ibyahishuwe:7:9). Harimo n’ Abanyarwanda; yewe hari n’ igihe uwo mwiganye cyangwa mwaturanye yagezeyo! Niba hari umuntu utari kujya mu ijuru amenye intashyo ko hari benshi bari kujyayo!
Ese wowe uri gukora urugendo rugana hehe?
Abo ngabo bari kujyayo; abo babyuka saa cyenda bagasenga, abo biyiriza ubusa, abo bakora ingendo bagiye kuririra umurimo, abo ngabo bagira ishyaka ryo guhindurira abantu kuba abigishwa; abo batuye mu buturo bw’ Umunezero, batuye muri Edeni nshya ariyo; Kristo twahawe guturamo!
“Ni uko rero muri umubiri wa Kristo, kandi umuntu wese wo muri mwe ni urugingo rwawo!” (1 Abakorinto 12:27).
Aba ngaba rero; bamwe ni amaboko ya Kristo kuko amaboko yabo akora iby’ icyubahiro, ntabwo akora ibiteye isoni, iby’ isoni nkeya, urugomo, kugoma no kunebwa ahubwo bakora ibyo gukiranuka; ni amaboko ateremererwa no guterura Bibiliya: aya maboko Yesu azayarinda kuko ni amaboko ye, kandi igikomeye azayarinda si ugukomereka cyangwa gucika ahubwo azayarinda kujya muri Gihenomu!
Abandi ni amaguru ye; kuko ntibagera mu nama mbi zo kunegurana no gusebanya, abangukira gusura abarwayi n’ abafunze, ntatera imigeri ahubwo azamuka imisozi agiye gusenga, ni amaguru yitondera kujya aho ibyaha bikorerwa, ntabwo yirukira umunezero w’ isi uboneka mu mikino no mu myidagaduro, asize inyuma umunezero w’ ubugingo uboneka mu gupfukama! abandi ni imisatsi ya Kristo; kuko berekana ubwiza bwe, ntibakunda ubwiza bwabo no kwibaza ngo “barambona bate?” ahubwo bakunda kwibaza ngo “Kristo aragarara gute?” ubwiza bwa Kristo ni bwo bashyira imbere.
abandi ni amaso ya Kristo kuko ntibanezererwa kureba iby’ ubwicanye no kwihorera; ibyo isi yahaye akazina k’ ibikorwa(action), ntibareba iby’ ubusambanyi; byasigirijwe bikitwa urukundo (romance), ntibareba ibihagarika abantu imitima byiswe ibinezeza (thrillers), abandi ni amatwi ya Kristo kuko bumva iby’ Imana, ntibakunda kumva impuha z’ intambara, inkuru z’ uburiganya no guhemukirana bitiriye amakinamico, ndetse ntibanezezwa no kumva inkuru mbi ku bandi.
Aba rero Kristo yabahaye igihembo cyitwa kubicaza mu ijuru: yabujuje amahoro n’ umunezero bituruka ku mwuka wera (Ibyakozwe:13:18).
kandi bahora bumva uko ijuru rimeze bikabatera kurikumbura. “Ariko Imana kuko ari umutunzi w’ imbabazi yaduhinduranye bazima na Krsito…..nuko ituzurana na we itwicaranya na we mu ijuru mu buryo bw’ umwuka muri Kristo Yesu” (Abefeso:2:7).
Bicayeyo ntabwo, bafite ubwoba bwo gusohoka yo!
“Ibisigaye bene Data, iby’ ukuri byose, ibyo kubahwa byose, ibyo gukiranuka byose, ibiboneye byose, iby’ igikundiro byose n’ ibishimwa byose, nihaba hariho ingeso nziza kandi hakabaho ishimwe abe ari byo mwibwira.”(Abafilipi:4:7)
Ibi ni byo bitekerezo bishya twahawe muri Edeni nshya! Kandi ikibwira umuntu ko ari mu isi; ni uko atagira umunezero wo muri Edeni.
ESE WOWE UTUYE MU ISI CYANGWA MURI EDENI NSHYA?
642 total views, 2 views today


text:
Wa mwigisha wacu (YESU) twaganiriyeho mu cyumweru gishize , aratwigisha kandi akadutegurira n’ ameza ariho ibyokurya n’amazi yo kunywa. Yesaya 30 :20-21 haravuga ngo : « Kandi nubwo Uwiteka akugaburiria ibyokurya by’amakuba n’amazi y’agahimano, abakwigisha ntibazongera guhishwa ahubwo amaso yawe azajya areba abakwigisha, kandi nimujya kunyura i buryo cyangwa i bumoso, amatwi yawe azajya yumva ijambo rigutururtse inyuma rivuga riti « Iyi niyo nzira mube ariyo mukomeza. »
I. IBYO KURYA BY’ AMAKUBA N’AMAZI Y’ AGAHIMANO.
Hari ubutumwa butabera bwiza amatwi yacu kuko butatworohereza. Ariko kandi iyo witegereje ubuzima bwacu bwa buri munsi usanga nta wumara kabiri atarahura n’ikintu kitamushimisha.
Nta wundi muti uvura kamere Yesu yadutunganyirije usibye kutugaburira ibyokurya bibishye n’amazi asharira kugirango iyo kamere ikunde ipfe. Kamere ntizajya mw ijuru. Kamere iradutinza gusa ikaduhisha ubuzima bwo mu mwuka bwiza bw’umutuzo.
Abagalatiya 5: 24, bibiriya itubwira kubamba Kamere.
iti: “ Aba Kristo Yesu babambanye kamere, n’iruba, n’irari ryayo.” Yesu siwe ubamba kamere cyangwa uyica. Niwowe wemera kurya no kunywa ibyo yaguteguriye. Dutanze nk’urugero,hari umuti uvura marariya urura cyane witwa “quinine” . Iyo umuntu yawufashe neza nk’uko muganga yabimutegetse, akira neza. Ariko iyo awufashe nabi cyangwa ntuwunywe, ntakira marariya.
Dawidi yigishijwe isomo ryitwa « KWANGWA UZIRA UBUSA » Uyu Dawidi yariye ibyokurya bibishye, anywa n’amazi arura bivuye ku Mana kuva akiri muto. Dusomye mu gitabo cya1 samweli 25 : 1…tubona ukuntu Sauli yamuhagurukiye kugeza igihe amuhunga akajya mu butayu bw’ iParani. Hano ikintu twakuramo n’uko hari igihe kubwo kutumva ibyo uri kwigishwa uhunga ntugume mw’ishuli, ugakomeza kugira ibibazo bitagira igisubizo. Ndatekereza ko hejuru y’amasengesho ya Dawidi, ahari yumvaga nawe mu mutima atishimiye Sauli, akajya yumva nta rukundo amufitiye.
ABAKWIGISHA NTIBAZONGERA GUHISHWA.
Sauli yabonetse nk’umwigisha ariko hamwe n’ ibyo Dawidi yabonye n’undi mwigisha witwaga Nabali. Uyu Nabali yaje agaragaza neza icyo Dawidi yari ari kwiga. Bibiriya itwereka uko Dawidi yatumyeho Nabali ngo abahe ibyo kurya akoresheje amagambo meza cyane noneho Nabali akamusubiza ati : Dawidi n’iki ? Kandi mwene Isayi n’iki ?
Utwo tugambo tubiri tutaryoheye amatwi duhagurutsa umugabo witwa Dawidi, yumva yasuzuguwe n’abe bose, afata abagabo b’intwari magana ane yitegura gutera Nabali. Ibya Dawidi, abantu bari bazi ko ari umuntu mwiza cyane w’umukiranutsi ajya ahagaragara.
ati : « Umuntu wese niyambare inkota ye. », nawe abajya imbere yambaye iye nk ‘umugaba w’ingabo zigiye kurwana n’ikigoryi Nabali. Mbega umuruho w’ ubusa !
Tekereza nawe imbaraga utakaza uri gutekereza ku gasuzuguro wabonye bariya cyangwa aba bagusuzuguye. Ikibabaje n’uko muri iyo ntambara yo kurwanya Nabali utayibamo wenyine. Umuryango wawe, inshuti zawe, abakwegereye bose ubaha kuri ibyo byokurya nayo mazi bibishye. Ariko byajya kubiha, bikaba ari wowe bisharirira.
II. KUNYURA I BURYO CYANGWA I BUMOSO.
Dawidi akimara kwumva amagambo ya Nabali ntiyapfukamye ngo asenge nkuko yajyaga abikora. Yahise yifatira ingamba zo kwihorera. Aho yari anyuze iburyo cyangwa i bumoso.
Nigeze mpura n’umugore ambwira ko yafashe icyemezo cyo kumara ibyumweru bibiri arakariye umugabo murugo atamuvugisha kugira ngo amwumvishe kuko hari ibintu batumvikanagaho. Muri icyo cyemezo cye murumva ko hari byinshi yigometsemo.Ubwo nawe yari afashe indi nzira.
Uko niko tumeze. Twihutira gufata ibyemezo kubyo tugezemo, tugashakira igisubizo muri twe ubwacu, ku bavandimwe, ku inshuti n’ahandi. Icyerekana rero ko ari isomo ry’Imana nuko usanga muri uko gukikira tunyura mu nzira twiciriye, hose nti tuhabona igisubizo cy’ikibazo dufite.
III. AMTWI YAWE AZAJYA YUMVA IJAMBO RIGUTURUTSE INYUMA RIVUGA RITI : IYI NIYO NZIRA ABE ARIYO MUKOMEZA.
Iryo jwi rituruka inyuma ni iry Umwuka Wera w’ Imana. Aho ubona ari nta nzira cyangwa ibisubizo. Niho ugomba gukomeza kunyura usenga kuko niho igisubizo kiri.
Aho uri kwanga guca niho hari umuti wawe. Tekereza neza ikikubuza kuhanyura. Urasanga ari kwanga kubabara, kutubaha Imana, n’ibindi….Yesu ari gusenga cyane, Imana yamubwiye ko Inzira ari ukujya ku musaraba.
Akagezi keriti kamaze gukama Eliya ntiyabwiwe guhungira ku mutunzi ufite byose. Yabwiwe kujya kumupfakazi utari azi ko aramuka we n’umwana we. Ku mupfakazi harasuzuguritse. Eliya yarahageze, agira umugisha hamwe n’uwo muryango wamwakiriye.
Ntabwo Imana ifite umugambi wo kutubabaza ahubwo n’uko hari imyanda myinshi iba mu muntu kandi ikaba igomba kumuvamo kugirango yere azabane n’Imana. Isafuriya n’igikoresho cyo mu rugo gifasha guteka ibyo kurya. Iyo bagiye kuyikoresha irozwa, bakayikuba. Iyo ishiririza bwo n’ibindi. Iyaba yashoboraga kuvuga, yabwira uyikuba iti urambabaza. Kandi nubwo yabivuga, nyirukuyoza ntiyayireka kuko ashaka kuyikoresha isa neza.
Nawe uri igikoresho cy’Imana igomba kukwoza, ikagukuba kugirango uyikorerere usa neza.
Igisubizo cyawe, si ukubyanga, si uguhunga, si ukujya iburyo cyangwa i bumoso, ahubwo ni ukubaza Imana mu masengesho uti hano uri kunyereka iki? N’uwuhe mwanda uri kunkiza? amatwi yanyu azokwumva ijambo ribaturutse inyuma rivuga rit’iyi niyo nzira abe ariyo mukomeza.”
Emera kwigishwa, ni Umwigisha mwiza ushaka ko uzajya mw’ijuru usa neza.
Bibiriya iravuga ngo: “kuko Imana Itaduhamagariye kwanduzwa , ahubwo yaduhamagariye kwezwa. Nicyo gituma uwirengagiza ibyo ataba ari umuntu yanze, ahubwo aba yanze Imana iha mwebwe Umwuka wayo Wera.”(Abitessalonike 4 : 7 – 8).


text:
Ikigo cyitwa Erika Lust Films cyahamagariye abakozi bacyo bagera kuri 36 kujya bakora iki gikorwa mu gihe babonye akaruhuko kuko ngo ari uburyo bwiza buzajya bubafasha kwiyumva neza bagatanga umusaruro ushimishije mu kazi kabo.
Ubusanzwe biramenyerewe ko kugira ngo ikigo runaka kibashe gutera imbere bigirwamo uruhare n’abakozi bacyo bitewe n’ubumenyi, umurava n’ubwitange bagira mu nshingano bahabwa umunsi ku munsi.
Ibi ni byo byateye iki kigo cyo muri Suède kizwiho gutunganya filimi z’urukozasoni, guhamagarira abakozi bacyo kujya bikinisha uhereye muri Gicurasi uyu mwaka.
Aba bakozi uko ari 36, bemererwa iminota igera kuri 30 buri munsi yo kuba bakwikinisha aho umuyobozi wacyo cyanitiriwe witwa Erika Lust, yamaze kubaka ahantu hagenewe gukora icyo gikorwa ashimangira ko gifasha abakozi kuzamura umusaruro w’ibyo bakora.
Mu magambo ye, Erika Lust yagize ati “Mpa agaciro abakozi banjye kandi nzi ko iyo biyumva neza, babasha gukora akazi neza. Rero kubera nzi ko nta kindi cyabafasha kwiyumva batyo, nabubakiye ahantu h’ibanga bazajya bisunga igihe bashaka kwikinisha bisanzuye.”


text:
Inyigisho y’icyumweru cya 18 gisanzwe, C
Kuwa 4 Kanama 2019
Amasomo tuzirikana:
1) Mubw 1, 2; 2,21-23; Zab 90( 89); 3-4, 5-6, 12-13,14.17
2) Kol 3,1-5.9-11
3) Lk 12, 13-21
Twirinde kwizirika ku bintu, ahubwo duharanire kwizirika ku Mana
Mu ivanjili, Kiliziya Umubyeyi wacu, yaduteguriye kuri iki cyumweru, twumvise aya magambo : “ nuko umwe muri rubanda abwira Yezu ati “ Mwigisha, mbwirira umuvandimwe wanjye tugabane umurage. Ariko we aramusubiza ati “ wa muntu we, ni nde wagize umucamanza wanyu cyangwa ngo mbagabanye ibyanyu”. Yungamo ati “ Muramenye mwirinde kugira irari ry’ibintu, kuko nubwo umuntu yatunga ibintu byinshi bite ntabwo ari byo byamubeshaho” ( Lk 12, 13-15)
Bavandimwe, dushobora gutekereza ko Yezu Kristu yirengangije gukemura ikibazo cy’uyu muntu wamusabaga ubufasha bwo kumugabanya umurage n’Umuvandimwe we. Mu gihe Yezu yagezwagaho ikibazo, ndetse no mu gihe cyacu, hari amategeko yagengaga ibijyanye n’izungura, kandi hakaba n’abagomba kubahiriza ishyirwa mu bikorwa ry’ayo mategeko. Mu mategeko ya Kiyahudi rero Yezu Kristu si we warushinzwe kugabanya abana umurage. Uyu muntu yibeshye ku butumwa bwa Yezu Kristu. Ubutumwa bwa Yezu Kristu ni ugukiza roho z’abantu. Cyakora Yezu Kristu ureba ku mu mitima y’abantu, yabonye ko uriya muntu ararikiye ubukungu, ahitamo kumwigisha icyangombwa abicishije muri uyu mugani:
“habayeho umuntu w’umukungu wari wejeje imyaka myinshi. Aribaza ati “ ndagira nte, ko ari ntaho mfite mpunika imyaka yanjye? Nuko aribwira ati ‘Dore uko ngiye kubigenza: ndasenya ibigega mfite, nubake ibindi bibiruta, mpunikemo ingano zanjye n’ibindi bintu banjye byose. Maze nzibwire nti: dore mfite ibintu byinshi mpunitse, bizamara igihe kirekire; ubu ngiye kuruhuka, ndye, nywe,ndabagire’. Ariko Imana iramubwira iti “ Wa kiburabwenge we, muri ijoro uri bunyangwe ubuzima bwawe. Ubwo se ibyo wahunitse bizaba ibyande? Nguko uko bimerera umuntu wikuguhaza ubwe, aho guharanira ubukungu buva ku Mana ( Lk 12, 16-21).
Muri uyu mugani, uyu muntu w’umukungu arazira iki? Ko imyaka ari we wayihingiye, arazira iki? Ko ibigega ari ibye arazira iki? Kuruhuka se? kurya se? Kunywa se? Kudabagira se? Niwe wahinze none arejeje, aho gushimwa yiswe umukungu Kiburabwenge.
Uyu mukungu arazira ubwikunde ( l’égoisme). Ubwikunde bukurura Ubugugu. Uyu mukungu arazira kudatekereza bagenzi be. Uyu mukungu ntiyigeze atekereza Imana. Nta mwanya w’Imana mu buzima bwe. Ijambo ry’Imana riduhamagarira gufasha abakene. Twibuke Umugani w’umukungu na Lazaro ( Lk 16, 19-31). Umukungu hano ku isi yaradabagiye, naho Lazaro we arasonza. Nyuma y’ubuzima bwa hano ku isi, ibintu byarahindutse, uwari umukungu yahindutse umutindi mubi mu muriro w’iteka; Lazaro wari umukene hano ku isi yabaye umukungu mu Ijuru, yishimana n’Imana. Mu Ivanjili yanditswe na Mt 25, 31-46, Yezu Kristu wiyerekana mu ishusho y’umukene aragira ati “ nimumve iruhande mwa bivume mwe, mujye mu muriro w’iteka wagenewe Sekibi n’abamalayika be ; kuko nashonje ntimwamfungurira; nagize inyota ntimwampa icyo nywa; naje ndi umugenzi ntimwancumbikira; nari nambaye ubusa ntimwanyambika; ….
Bavandimwe, umaze gusoma amasomo Matagatifu y’uyu munsi ushobora gutekereza ko kuba umukungu ari bibi, ko gukora ari bibi. Siko bimeze. Gukora ni byiza kuko n’Ijambo ry’Imana rirabidushishikariza. Ijambo ry’Imana ntirishyingikira ubunebwe. Dufate ingero:
Umwanditsi w’Igitabo cya Mwenesiraki aragira ati « Umunebwe asa n’ibuye bikuruseho, bose bamuha induru yo kumunnyega. Umunebwe asa n’ikirundo cy’imyanda, umuteruye wese akunguta intoki » ( Sir 22, 1-2). Pawulo Mutagatifu we atubwira ko udashaka gukora agomba kureka no kurya: « Niba hari udashaka gukora ajye areka no kurya » ( 2 Tes 3, 10)
Bavandimwe, gukira, kwihaza, kwiteganyiriza ni Ijambo rigezweho muri iki gihe. Kugira amafaranga, gutunga ibintu byiza kandi byinshi, kwizigamira ubukunga muri za banki cyangwa ku bundi buryo bigezweho. Muri rusange iterambere rigezweho. Abantu bararikangurirwa, kandi ubona abantu benshi babyumva vuba cyane. Umwanditsi w’Igitabo cy’Umubwiriza yatubwiye ko Iterambere ritarimo Imana ari ubusa. Yabigize muri aya magambo: « Ibintu ni ubusa, ni ubusabusa koko, byose ni ubusa » ( Mubw 1, 2). Ni byo koko ibintu ubigereranyije n’Imana ni Ubusa. Umunyarwanda ni we wise umwana we « Ntakirutimana ». Ubukungu bwose bwose ubuteranyije ntibwaruta Imana. Pawulo Mutagatifu we yabonye ibintu byose iyo bibuzemo Yezu Kristu ari igihombo, mu yandi magambo ibibuzemo Imana yasanze ari ubusa « Ariko ibyo byose byampeshaga agaciro, nasanze ari igihombo, kubera Kristu » (Fil 3, 7). Ubukire cyangwa ubukungu bw’isi, abantu bamwe bibwira ko bubongerera agaciro. Abantu bamwe bafa ibintu, ubukungu, ubukire,ifaranga nk’inyogeragaciro k’Umuntu, bityo ababifite bakibwira ko baruta abandi bantu, ndetse akaba yabibakandagiza. Ibintu ntibigafatwe nk’Inyogeragaciro k’Umuntu, bityo utunze byinshi ntazibwire ko aruta abandi, ngo abasuzugure. Umuntu ntakeneye Inyogeragaciro.
Twirinde kuba nk’Umukungu Kiburabwenge. Uyu mukungu yiziritse ku bintu,yibagirwa kwizirika ku Mana. Yiringiye ibintu ntiyiringira Imana yamuremye kandi ibeshaho. Muvandimwe, Ni uwuhe mwanya w’Imana mu ngengabihe y’ubuzima bwawe bwa buri munsi ? Mutagatifu Yohani Mariya Vianney duhimbaza uyu munsi, mu ngengabihe y’ubuzima bwe bwa buri munsi, igihe kinini yagihariraga Imana. Birakwiye ko dukora imirimo yacu, ariko tukibuka ko Imana ariyo mugenga w’ubuzima bwacu. Ubuzima bwacu ntibugengwa n’Imyaka twejeje, ntibugengwa n’inyungu twakuye mu bucuruzi, ntibugengwa n’Umushahara duhembwa ; Ubuzima bwacu bugengwa na Yezu Kristu. Uriya mukungu wakoraga imirimo y’ubuhinzi, yumvaga agiye kubeshwaho n’ibyo yejeje, ariko byahindutse zero. Uriya mukungu ntiyamenye umugenga w’ubuzima bwe. Igihe yibwira ko agiye kuruhuka yumvise Ijambo rigira riti : Wa kiburabwenge we, muri ijoro uri bunyangwe ubuzima bwawe. Ubwo se ibyo wahunitse bizaba ibyande? (Lk 12 , 20). Tujye duhora twiteguye igihe cyose
Tumenye gukoresha neza ibyo Imana yaduhaye . Hari byinshi Imana yaduhaye. Imana yaduhaye ubuzima, Ubwenge, impano, imitungo itandukanye. Nitubikoreshe neza turangamiye ijuru. Nibyo Pawulo Mutagatifu yatwibukije mu ibaruwa yandikiye abanyakolosi « Nimurangamire iby’ijuru, aho kurarikira iby’isi ( Kol 3,2). Imana ntizatubaza umubare w’amafaranga twatunze, ahubwo izatubaza icyo twayakoresheje. Imana ntizatubaza umubare w’imyenda twambaye n’agaciro kayo, ahubwo izatubaza abo twambitse. Imana ntizatubaza ingano y’Imyaka twahunitse, ahubwo izatubaza abo twagaburiye,….
Amasomo matagatifu y’iki cyumweru agamije kudutoza kumenya gukoresha neza ibyo Imana yaduhaye. Umukungu Kiburabwenge arazira iki ? yiyitayeho, arireba wenyine, nta tekekereza ku iherezo rye, nta tekereza kuri bagenzi be. Muri make arireba. Nta mwanya wa mugenzi we mu buzima bwe, nta mwanya w’Imana mu buzima bwe.Umukristu ntakwiriye kwibagirwa ko amafaranga ari ibikoresho bigomba kudufasha kwitagatifuza mu mubano wacu n’abandi ndetse no mu mubano wacu n’Imana.
Muri iyi si, bamwe ntibakigoheka bashaka amafaranga, bashaka ibintu bakeka ko umunsi babibonye bazatuza. Ni ukwibeshya cyane, kuko ibintu ntawe ubiheza. Amahirwe ya muntu si ibintu. Amahirwe ya muntu ni Imana. Amaherezo meza ya muntu si ibintu, ahubwo Amaherezo meza ya muntu ni Imana. Ibintu ntibigomba gutuma twibagirwa Imana, ahubwo ibintu byagombye kutwegereza Imana. Ibintu ntibigomba kutwereka ko twihagije, ko ntawe dukeneye, ahubwo ibintu byagombye kutwereka ko dukeneye Imana. Imana ntizatubaza ingano y’ubukungu twagize kuri iyi si ? Ahubwo izatubaza icyo ubwo bukungu twabukoresheje , bwaba bucye cyangwa se bwinshi, dore ko buri wese afite icyo yahawe kandi igihe kizagera abazwe icyo yagikoresheje. Koko rero muri iyi si, hari abantu bakoresheje neza ibyo Imana yabahaye, kandi na n’ubu hari abakoresha neza ibyo Imana yabahaye. Hari abafasha abakene kubera kubera guharanira Ingoma y’Imana, hari abakoresha ubukungu Imana yabahaye mu mirimo y’Iyogezabutumwa, hari abatanga Umusanzu wabo mu kubaka za Kiliziya no mu guharanira ko Ingoma y’Imana yogera hose. Imana ibahe umugisha.
Bavandimwe, « Nimurangamire iby’ijuru, aho kurarikira iby’isi » ( Kol 3,2). Ibintu nibishakwe mu mucyo kandi bikoreshwe mu mucyo, bidufashe kwitagatifuza no kuzasanga Imana.
Roho Mutagatifu natumurikire, tumenye gukora ibyo Imana idushakaho.
Umubyeyi Bikiramariya adusabire !
Nyagasani Yezu nabane namwe !
Padri Emmanuel TWAGIRAYEZU
Paroisse Birambo


text:
BYANDITSWE NA MUTONI GOODLUCK
Bridget na Arnold, umuririmbyi uzwi mu Rwanda ku izina rya Sintex, ni abavandimwe bakundana bizira uburyarya. Nk’abandi bahanzi bose, Sintex ahora ahugiye mu muziki akora indirimbo, ariko iteka ntajya abura umwanya wo gushyigikira mushiki we mu buzima bwe bwa buri munsi. Kimwe mu bintu bikomeye Bridget yibuka Sintex yamufashije, ni ugutangiza ikiganiro kigoye, ibintu avuga ko byamugoraga cyane mbere.
Ubucuti bwa Bridget na Sintex bwabafunguriye amarembo, biza gutuma buri wese muri bo ahora azi ibyo mugenzi we ari kunyuramo. Umunsi umwe ngo Bridget yashakaga kujya mu gitaramo, nuko ayoberwa uko asaba uruhushya umubyeyi we. Yumvaga bimugoye cyane kuko igitaramo cyagombaga kuba ku mugoroba. Umuntu umwe wenyine wahise amuza mu mutwe ko ashobora kumufasha ni Sintex.
“Naratashye maze ambwira ikibazo afite. Namugiriye inama yo kubanza kujya kureba niba mama yishimye, no kureba niba afite umwanya wo kuganira.” Uyu ni Sintex uvuga ko ubundi iyo ushaka kugira icyo usaba ababyeyi cyangwa undi uwo ari we wese, uwo muntu agomba kuba yishimye, kandi afite umwanya wo kugutega amatwi. “Uba ugomba kumubwiza ukuri kandi ukamubwira abo muri bujyane.”
Bridget yagerageje inama yagiriwe na Sintex, ariko biramunanira. Yananiwe gutanga amakuru yose, bituma mama we amwima uruhushya. “Nkinanirwa kubisobanurira mama, Sintex yarabibonye ko nababaye.” Ngo musaza we yahise abwira mama wabo ibyo yari akeneye kumenya byose, kugira ngo yizere ko Bridget aza kuba afite umutekano uwo mugoroba. Icyo gihe ngo mama we yahise amuha uruhushya. Uwo munsi Bridget yakurikiye ikiganiro Sintex yagiranye n’umubyeyi we, ahita abona ko gutanga amakuru yose ashoboka, bigufasha guhabwa ibyo usaba, kuko abo ubisabye basobanukirwa akamaro ibyo usaba biza kukugirira.
Ntibyatinze Bridget yifashishije inama yagiriwe na Sintex nuko birakunda. “Mbonye uko mama abashije kunyumva narishimye, noneho mfata umwanzuro wo kujya nkoresha inama za Sintex n’ahandi hantu hatandukanye.” Bridget yongeyeho ko kuko ari umuyobozi ku ishuri, izo nama zimufasha gutangiza ikiganiro mu gihe afite icyo asaba umwarimu cyangwa umuyobozi w’ikigo. Ngo si mu kumenya gutangiza ikiganiro gusa Sintex afashamo mushiki we ahubwo amufasha no mu buzima busanzwe.
Yaba inama z’uburyo akwiriye kwitwara, kumuremamo ikizere iyo yacitse intege ndetse no kumutera imbaraga zo gukomeza kwiga kugira ngo azagere ku nzozi ze. Bridget usanzwe afite impano yo kuririmba, na we afasha musaza we kuririmba mu bitaramo bitandukanye.
Ayo mahirwe Sintex amuha atuma yitoza gukuza impano ye, dore ko na we afite inzozi zo kuzaririmba by’umwuga.
Sintex yaboneyeho kubwira ababyeyi b’abagabo ndetse na basaza b’abantu guha abakobwa umwanya. “Ni bwo buryo muzamenya imbogamizi bahura na zo, maze mubafashe kuzisohokamo.” Bridget na we arabwira abakobwa kutajya batinya kubaza ibibazo haba mu ishuri cyangwa mu buzima busanzwe cyangwa gusaba uruhushya nk’uko na we byamubayeho. Yongeyeho kandi ko ubikoze bwa mbere bikanga nta cyo bitwaye, ngo uzongere ugerageze ubutaha, bizakunda. Yasoje agira ati: “Ntimugatinye gusaba ubufasha igihe cyose wumva bikuyobeye kuko ntiwazabona igisubizo utabajije.”